Lukas 1 (BALI)\n1Inggih semeton Teopilus, pidagingan sampun katah anake ngusahayang nyuratang paindikan-paindikan sane sampun mamargi ring pantaran iragane.\n2Sesuratan anake punika cocok pisan sakadi sane sampun katuturang ring iraga antuk anake sane sampun saking pangawit wiakti manggihin paindikane punika, tur ngraris midartayang ortine punika.\n3Punika awinanipun, sasampun tiang polih nyelehin tur nureksain sabecik-becikipun saking pangawit, kamanah antuk tiang, becik taler yening tiang nyuratang saurah-arih paindikane punika pabuat semeton,\n4mangda semeton prasida tatas uning, mungguing saluiring paurukan sane sampun katurang ring semeton punika, yakti paindikan sane sujati.\n5Duk Ida Herodes nyeneng prabu ring jagat Yudea, wenten pandita sane maparab Sakaria; dane punika maug palingsehan golongan Pandita Abia. Rabin danene maparab Elisabet, taler katurunan parapandita.\n6Sang kalih lanang istri astiti bakti ring Ida Sang Hyang Widi Wasa, tur tan paceda. Dane satinut ring sapatitah Ida Sang Panembahan.\n7Nanging dane nenten madue putra, santukan Dane Elisabet bekung, samaliha sang kalih sampun kalangkung lingsir.\n8Sedek rahina anu, rikala rauh giliran golongan danene, Dane Sakaria tumuli ngamargiang darma kapanditan danene ring ajeng Ida Sang Hyang Widi Wasa.\n9Rikala kawentenang undian, sakadi biasanipun, buat milih sang pandita sane patut polih giliran, kandugi Dane Sakaria sane keni undi buat ngranjing ring dalem Perhyangan Agunge, pacang ngasep menyan astanggi irika.\n10Risedek menyan astanggine katurang, ring jaba tengah anake sami pada mapunduh ngunggahang puja astuti.\n11Raris wenten malaekat Ida Sang Panembahan nyalantara ngadeg ring tengen genah pasepane.\n12Rikala Dane Sakaria nyingak sang malaekat punika dane kagiat tur ajerih.\n13Nanging sang malaekat raris ngandika ring dane, sapuniki: “Ih Sakaria, edaja jejeh, sawireh pinunas kitane suba kadagingan. Kurenan kitane Elisabet lakar nglekadang rare muani, adaninja ia Yohanes.\n14Kita lakar liang tur masuka rena, buina liu anake lakar pada milu masuka rena uli krana lekad pianak kitane ento.\n15Ia lakar dadi anak mautama di ajeng Ida Sang Panembahan. Ia tusing dadi nginem anggur wiadin inum-inuman ane ngranayang punyah. Uli ia mara lekad ia suba kabekin baan Roh Ida Sang Hyang Widi Wasa.\n16Ia lakar liu nuntun wong Israele pada buin mabalik astiti bakti teken Ida Sang Hyang Widi Wasa, Panembahannyane.\n17Ia lakar dadi utusan Ida Sang Hyang Widi Wasa ane kukuh tur mawisesa buka dane Nabi Elia. Ia lakar ngadungang rerama ajak pianakne; buina nuntun anake ane demen lempas, apanga ia pada satinut teken pakarsan Ida Sang Hyang Widi Wasa. Aketo ia nyawisang kaula ane tragia buat nampi Ida Sang Panembahan ane lakar rauh.”\n18Dane Sakaria raris matur ring sang malaekat sapuniki: “Sapunapi antuk titiang pacang prasida uning mungguing paindikane punika pacang kasidan? Santukan titiang sampun tua tur kurenan titiange taler sampun odah.”\n19Sang malaekat raris masaur: “Manira ene Sang Gabriel. Manira ene parekan Ida Sang Hyang Widi Wasa. Ida ane ngutus manira buat nekedang orta kaliangane ene teken kita.\n20Nanging kita tusing ngugu teken pawarah manirane, ane pasti lakar kasidan yen suba tutug masanne. Sawireh kita tusing ngugu, matemahan kita lakar kolok. Kita tusing lakar nyidayang ngraos, kanti teka panemayan sabdan manirane kasidan.”\n21Daweg punika anake sami nyantosang Dane Sakaria. Ipun sami marasa angob santukan dane kalintang sue ring dalem Perhyangan Agunge.\n22Rikala dane medal, dane nenten mrasidayang mabaos ring anake katah punika. Kenginan anake katah punika sami pada uning, mungguing dane kawean ring dalem Perhyangan Agunge. Dane ngwangsitin anake katah punika antuk tangan, dening dane sampun tan mrasidayang mabaos.\n23Sampun puput waneng danene ngamargiang darma kapanditan ring Perhyangan Agunge, dane raris mantuk.\n24Tan asue rabin danene Elisabet raris mobot, tur tan medal-medal saking jero limang sasih suenipun.\n25Tumuli dane mabaos sapuniki: “Buka kene sih pasuecan Ida Sang Panembahan teken idewek, Ida ledang ngilangang jengah idewek marep teken anake liu.”\n26Sasampune tutug nem sasih bobotan Dane Elisabete, Ida Sang Hyang Widi Wasa raris ngutus Sang Malaekat Gabriel ka kota Nasaret, ring wewengkon jagat Galilea.\n27Sang Malaekat Gabriel kutus ngrauhang pawarah Ida Sang Hyang Widi Wasa, ring sinalih tunggil anak daa sane mapesengan Maria. Anake daa punika sampun mapepacangan ring anak truna, sane mapesengan Yusup, sentanan Ida Sang Prabu Daud.\n28Sang malaekat ngrauhin daane punika, sarwi ngandika: “Rahayu kita, anak ane molih sih pasuecan, Ida Sang Hyang Widi Wasa ngiangin kita!”\n29Diah Maria kagiat mireng pawarah sang malaekat punika, saha wetu pitaken ring kayun, napi piteges pawarahe punika.\n30Sang malaekat malih ngandika ring Diah Maria: “Ih Maria, edaja jejeh, sawireh kita kalugra nampi sih pasuecan Ida Sang Hyang Widi Wasa.\n31Kita lakar beling tur nglekadang Rare lanang adiri, tur kita patut marabin Sang Rare ento: Yesus.\n32Sang Rare lakar dadi mautama tur lakar kasambat Putran Ida Sang Hyang Widi Wasa Ane Maha Luur. Ida Sang Hyang Widi Wasa Sang Panembahan lakar ngadegang Ida dadi prabu, buka Sang Prabu Daud leluur Idane.\n33Tur Ida lakar ngratonin saparisentanan Dane Yakube kantos salawas-lawasnya, tur pamrentahan Idane tusing ada wanengne.”\n34Diah Maria raris matur ring sang malaekat: “Nawegang, titiang puniki jadma kantun daa. Kadi asapunapike indike punika pacang kasidan?”\n35Sang malaekat raris masaur: “Roh Ida Sang Hyang Widi Wasa lakar nedunin kita, tur kawisesan Ida Sang Hyang Widi Wasa lakar nyayubin kita. Ento awanane Sang Rare ane suci ane lakar embas ento, lakar kasambat Putran Ida Sang Hyang Widi Wasa.\n36Buina tingalinja Elisabet, panyamaan kitane ane suba kasambat bekung, jani suba beling matuuh nem bulan, yadiapin ia suba odah pesan.\n37Sawireh pabuat Ida Sang Hyang Widi Wasa, tusing ada paundukan ane tuara lakar kasidan.”\n38Diah Maria tumuli matur: “Titiang puniki mula wantah kaulan Ida Sang Panembahan, titiang mapinunas mangda saluiring pangandikan palungguh iratu punika kasidan ring dewek titiange.” Sang malaekat raris malecat, nilar Diah Maria.\n39Maletan malih makudang-kudang rahina, Diah Maria raris gegison lunga ka sinalih tunggiling kota ring pagunungan jagat Yudeane.\n40Dane ngranjing ka jeron Pandita Sakariane, tumuli ngaturang pangayu bagia ring Dane Elisabet.\n41Ritatkala Dane Elisabet mireng atur pangayu bagian Diah Mariane, raris anake alit nglejuh ring weteng danene. Dane Elisabet kabekin antuk Roh Ida Sang Hyang Widi Wasa,\n42tumuli dane ngandika saha jangih kadi asapuniki: “Adi ane paling bagiana di pantaran paraeluh-eluhe makejang, tur rahayu Rare ane lakar embasang adi.\n43Ambate luih paundukane ane nibenin tiang, nyenke tiang ene, kantos ibun Ida Sang Panembahan tiange ngrauhin tiang?\n44Sawireh mara dingeh tiang pangayu bagian adine, jeg nglejuh sang rare ane kadut tiang baan gargitanne.\n45Ambate bagian adine, sawireh adi pracaya, mungguing pangandikan Ida Sang Panembahan ane katiba teken adi, pasti lakar kasidan.”\n46Raris Diah Maria mabaos sapuniki: “Manah titiange ngluihang Ida Sang Panembahan,\n47tur jiwan titiange gargita santukan Ida Sang Hyang Widi Wasa, Juru Rahayun titiange,\n48santukan Ida ledang macingak ring kaulan Idane sane nista dama. Ngawit saking mangkin sakancan jadmane pacang majarang titiang bagia,\n49santukan Ida Sang Maha Kuasa sampun ngardi paindikan sane mautama ring sikian titiange, tur suci parab Idane;\n50tur sih pasuecan Idane turun-temurun ring anake sane subakti ring Ida.\n51Malantaran tangan Idane sane kuasa, Ida nyambragang anake ngagu-ngagu, muah sakancan rencanannyane.\n52Ida nyurudang lungguh pararatune sane mawisesa saking singasanannyane, tur ningtingang anake sane nista dama.\n53Anake sane seduk tuukin Ida antuk paindikan-paindikan sane becik, tur anake sugih katundung saha matalang.\n54Ida ngamanggehang prajanjian Idane ring leluur iragane, tur Ida rauh ngrahayuang kaulan Idane, Israel.\n55Ida maicayang sih pasuecan Idane ring Dane Abraham miwah ring saparisentanan danene ngantos salami-laminipun.”\n56Wenten sawatara tigang sasih suenipun Diah Maria jenek ring jeron Dane Elisabete, raris dane mawali mantuk.\n57Sasampun tutug wulanan bobotan Dane Elisabet, raris dane ngembasang putra lanang adiri.\n58Parapisaga miwah parasemeton danene mireng mungguing Ida Sang Panembahan sampun nyinahang sih sueca sane kalangkung ageng ring Dane Elisabet, tur ida dane sami pada sareng-sareng masuka rena ring dane.\n59Sasampune sang rare mayusa kutus rahina, pisaga-pisaga miwah parasemeton danene pada rauh jagi nyunat sang rare, tur jaga kaparabin Sakaria, satinut ring parab dane sang aji.\n60Nanging biang sang rare raris mabaos sapuniki: “Sampunangja sapunika, nanging rarene puniki patut kawastanin Yohanes.”\n61Parasemeton miwah parapisaga-pisagan danene raris mabaos sapuniki: “Saking pantaran semeton druene tan wenten sane maparab kadi asapunika angan adiri.”\n62Ajinne raris kawangsitin saha katakenin sira jaga kaparabin anake alit punika.\n63Dane Sakaria ngarsayang papan tulis tur dane nulis kadi asapuniki: “Adanne Yohanes.” Irika parasemeton miwah parapisagan danene sami pada angob.\n64Duk punika ugi pramangkin ical kolok danene, tur dane nyidayang malih mabaos, tumuli muji Ida Sang Hyang Widi Wasa.\n65Parapisaga-pisagan danene sami pada ajerih, tur paindikane punika dados orti sane amiug ring desa-desa pagunungan Yudeane.\n66Asing-asing anake sane miragi indike punika, sami pada mapineh-pineh tur mabaos sapuniki: “Kenken lakar dadinne anake alit ento manian?” Dening suba sinah dane kasarengin baan kawisesan Ida Sang Panembahan.\n67Irika Dane Sakaria, ajin anake alit punika kabekin antuk Roh Ida Sang Hyang Widi Wasa, ngantos dane mapidarta sakadi nabi, sapuniki:\n68“Pujija Ida Sang Panembahan, Widin Israele! Ida sampun rauh ngrahayuang tur mebasang kaulan Idane.\n69Ida maicayang Juru Rahayu sane mawisesa ring iraga, sane mijil saking parisentanan Sang Prabu Daud, kaulan Idane.\n70Sakadi sane sampun janjiang Ida saking purwakala malantaran paranabin Idane sane suci,\n71praya ngluputang iraga saking sakancan meseh-meseh iragane, tur saking kawisesan sakancan anake sane duracara ring iraga,\n72praya nyinahang sih pasuecan Idane ring paraleluur iragane, tur eling ring pasubayan Idane sane suci,\n73Ida majanji ring leluur iragane Abraham, Ida masumpah jaga ngluputang iraga saking meseh-meseh iragane, samaliha nglugrain iraga ngaturang bakti ring Ida antuk manah sane liang.\n75Mangda iraga urip suci miwah patut ring ayun Idane, salamin urip iragane.\n76Ih cening pianak bapa, cening lakar kasambat dadi nabin Ida Sang Hyang Widi Wasa Sane Maha Luur. Cening lakar majalan di ajeng Ida Sang Panembahan buat nabdabang margi ane bakal marginin Ida;\n77buat nuturin parakaulan Idane, mungguing dosa-dosannyane bakal kampurayang, tur ia bakal karahayuang.\n78Ida Sang Hyang Widi Wasa, Panembahan iraga maraga sih sueca lan kapiolasan. Ida lakar ngedengang sinar karahayuan buat iraga,\n79muah teken sakancan anake ane nongos di wewengkon sang patine, tur nuntun pajalan iragane nuut rurunge ane sutrepti.”\n80Anake alit punika sayan duur tur sayan wicaksana. Dane malinggih ring tegal melakange kantos rauh panemayan dane patut nyinahang raga ring wong Israele.


Contoh Dharma Wacana Part 1\nContoh Dharma Wacana Part 1 | Planet Software\nHome » Lainnya » Contoh Dharma Wacana Part 1\nNgelaksanayang Tri Kaya Parisudha\nBapak/Ibu Guru sane wangiang titiang, Ida dane sareng sami sane dahat suksmayan titiang. Kaping ajeng ngiring iraga sareng sami ngaturang pangayubagia ring Ida Parama Kawi, Ida Sang Hyang Widhi Wasa, saantukan ring keledangan lan wara nugraha Ida, Ida dane prasida rauh ring galah sane becik puniki. Ri kalane puniki, titiang pacang ngaturang dharma wacana indik “Ngelaksanayang Tri Kaya Parisudha”\nIda dane sane wangiang titiang, Tri Kaya Parisudha inggih punika ajahan kebenaran Agama Hindu. Tri Kaya Parisudha ngawit saking semboyan dharma sane mamunyi : “ paropakaran punya ya, papaya, para piadanam “ tegesipun Tri Kaya Parisudha kawangun antuk tiga kruna, kapertama Tri tegesnyane tiga, Kaya tegesipun gerak utawi perbuatan lan Parisudha sane mateges suci. Tri Kaya Parisudha tegesipun tiga gerak utawi perbuatan sane musti kasuciang.\nRing kalpa puniki meweh pisan iraga nemu manusa sane berbudi pekerti luhur, mawinan irika iraga sareng sami musti menanamkan ajaran – ajaran kebaikan ring semeton irage sareng sami. Uning iraga yening Tri Kaya Parisudha inggih punika tiga perbuatan sane becik, ring ajaran puniki wantah mrasidayang anggen pedoman iraga sareng sami rikala melajahin napi arti kebaikan mangda mencapai tetujon Agama Hindu inggih punika “ Moksa “.\nTri Kaya Parisudha, wenten tiga bagian inggih punika, Kayika Parisudha, tegesipun perbuatan utawi laksana sane becik. Conto nyane inggih punika nenten menyiksa utawi membunuh makhluk lain. Wacika Parisudha, tegesipun perkataan sane becik. Umpami, nenten ingkar ring satya utawi ucapan, nenten nguluk uluk . Manacika Parisudha, tegesipun pikiran sane becik. Conto nenten ingkar ring Karma Phala.\nYening iraga sareng sami makarya perbuatan sane jahat wantah hasil sane katerima sami buruk, sebaliknya yening iraga makarya perbuatan sane bacik wantah hasilnyane sami becik sakadisemboyan sane mamunyi:\nAla ulah ala tinemu : perbuatan buruk hasilnya sami buruk\nAyu pikardi ayu pinanggih : perbuatan sane becik hailnya sami becik.\nAinggih kadi asapunika dharma wacana sane prasida aturin titiang ring galahe sane becik puniki. Titiang nunas pengampura lan nenten titiang ngaturang suksmaning ring manah. Pinaka pamuput atur, pinih untat sineb titiang antuk Parama Shanti,\nDi Terbitkan oleh Unknown → 5:14 AM\nKategory → Contoh Dharma Wacana Part 1 » Education , Info , Lainnya » Planet Software\njaneta Natipulu said...


Babad NP | NUSA PENIDA Angkat bicara\nI. Ida Ratu Sakti ring Puncak Mundi\nCeritra ring purwa kala, wenten reke tusning kulawarga dalem majalangu, mapesengan ida ratu sakti, miwah rabin ida mapesengan ida ratu ayu mas mecaling. Sang kalih sami pada teleb ring tatwa kadyatmikan, maka miwah pada teleb ngalaksanayang yoga samadi. Ida ratu sakti teleb ring kapu-tusan, sakewanten sane isteri ida ayu mas mecaling, tan mari teleb ring tatwa kawisesan aji wegig.\nnemonin rahina hayu, raris lunga ida sang kalih saking panagara majalangu, kahiring antuk sira arya sentong miwah rabin dane. tan ceritayang ring margi, kancit rawuh ring nusa panida. sarawuh ida ring pasisin pulo nusa panida punika, raris ida ngulati linggih pacang pinaka .linggih ida ngelarang yoga semadi. tan asuwe raris ida manggihin genah sane suci, manut pakayunan ida patut linggih pacang ngastawa ida sang hyang widi. genahe punika mawas-ta puncak mundi, irika raris ida ngawangun hasrama sarwi ngelarang yoga ring samping watune agung.\nsawatara nem sasih suwen ida malinggih ring puncak mundi, raris kesah ida saking irika ngulati pasisi. kancit rawuh ring desa munduk biyas. sarawuh idane irika, kapendak olih wong desane sami, pingajeng dane bande-sa sane pinaka pangenter wong desane irika. sesampune suwe ida malinggih irika, raris ida kakaryanang puri olih wong desane miwah kekaryangan mrajan, maka linggih ida ratu sakti ngelarang yoga, sinangguh mrajan dalem. sasukat ida malinggih irika, desane wiyakti rahayu tan kahanan pakewuh, dwaning sasab merana sami pada puceh, mahawanan gemuh landuh desane sawewengkon munduk biyas.\nceritayang mangkin ring sampune suwe ida malinggih irika ring puri munduk biyas, raris wenten pekayunan ida pacang lunga ke bali, duwaning manut pekayunan ida, sane sida kacingak olih ida rikala ida ngelarang yoga, katah wantah genah genah suci ring bali, sane patut pacang linggih ida ngelarang yoga. indik idane puniki raris kebawosang ring rabin ida, nanging rabine tan kaicen sareng lunga ke bali, tur mangda jenek malinggih ring puri, kahiring olih parekan ida kakalih diri sane mewasta ki lenjar miwah ki lenjir, parekan sane ngiring saking majalangu nguni.\nII. Ida Ratu Sakti ngelarang yoga ring Bali\nTan critayang ring margi, kancit ida ratu sakti sampun rawuh ring bali kahiring olih dana sira arya sentong miwah ki bendesa  ngawangun pasraman ring muncuk guling (kelengkung). yan akudang rahina ida jumenek malinggih ring muncuk guling, raris kesah saking irika ngulati genah ngaler kawuhang, gumanti rawuh ring tengah alase sane katah wenten buron manjangan, mahawanan kapangguh katah pisan tampak wiyadin laad enjek enjekan manjangan, raris alase punika kawastanin tenjak manjangan. ring genahe punika raris ida ngelarang yoga samadi di luhuring watune lempeh sane meganah tan adoh saking tukade agung, inggih punika ring dauh tukad. sira arya sentong, lunga saking irika ngulati taler genah pacang linggih ngelarang yoga samadi. dane ki bandesa, lunga ngulati genah ngelod kawuhang, rawuh ring alase sane katah buron bojog nyane irika wantah dane ngelarang yoga samadi, nunggaling idep nunas wara nugraha ring ida sang hyang widhi miwah ring ida betara sane malinggih ring alase punika.\nMungguing dane sira arya sentong, rawuh ring genahe sane wenten panambak toya, wiyadin empelan, irika wenten kapanggih pancung tiying gading, ring samping pancunge punika dane raris ngelarang yoga samadi. yan akudang rahina maka suwen dane matoga irika, raris risampune puput yogan dane malih mawali ka linggih ida ratu saktine ring tanjak manjangan, tur nguningayang mungguing saparindik danene sida polih pahica.\nKala punika raris Ida Ratu Sakti wenten ketel wecana ring dane sira arya sentong, “uduh paman arya, yan aketo pedabdabe, ngawit dinane jani. Nira mapaica biseka tekening paman, sawireh paman polih paica keris rikala paman mayoga disampingan pancunge, jani adanin gelah ki pancung, wiyadin adanin ki pancung sakti, tur tongos pamane adanin gelah pacung.\nKala punika taler rawuh dane ki bendesa saking genah dane ngelarang yoga. Yan ta kocap duke dane ngelarang yoga samadi, wenten kanten sekadi puri kapang-guh, tur wenten medal anak lingsir, mabawos mangda dane megingsir saking irika. Asapunika mungguing dane ki bendesa, raris ida ratu sakti ngandika, “uduh paman bendesa, yan aketo pidabdab pamane, ngawit dinane jani paman adanin gelah ki bendesa sabeng puri tur tongose ento maadan alas keraton. lantur ida ratu sakti ngandika, “paman pacung sakti miwah bendesa sabeng puri, sawireh di tongose ene paman ngiring gelah mererawosan, tongose ene adanin gelah paruman. Nah satondene gelah matinggal uli dini, lawutang punduhang ento batune ane tegakin paman dini, dibatune ane tegakin gelah pinaka ciri tongose dini tuwah tongos gelah ngelarang yoga.\nSesampune batu-batu punika kapunduhang, raris sang tiga kesah (3) ngulari ngalerang, rawuh ring genahe sane wenten semer, irika ida ngelarang yoga semadi di luhur batune lempeh sane wenten ring sampingan semere punika, kahiring olih ki pacung sakti miwah ki bendesa sabeng puri. puput ida ngelarang yoga, sadurung ida kesah saking irika, raris batune lempeh punika kahambil olih ki pacung sakti, kagenahang duhur bungut semere, pinaka penekep semer, genahe punika kewastanin puser tasik.\nSaking Puser Tasik ida lunga kesah ngalerang, rawuh ring predesa sane wenten wit campaka putih, irika raris ida mararyan, ngelarang yoga, ge-nahe punika kewastanin jemeng (pinge, tuwa, marsa). Saking jemeng raris kesah ngalerang tur ngelarang yoga ring sarwa nadi (tegeh, angsri, baturiti). Saking gunung lebah malih matinggal tur malinggih ring pucak tinggah (ang-sri, baturiti). Saking pucak tinggah malih kesah, malinggih ring panataran (sandan, baturiti). Saking panataran kesah raris malinggih ring pucak asah, ring pucak asah kala punika alase wantah katumbuhin antuk wit poh mahawanan taler kawastanin alas poh, irika suwe ida ratu sakti malinggih kahiring olih ki pacung sakti miwah ki bendesa sabeng puri, jantos ida ngwangun pasraman. Dwaning suwe ida malinggih irika, tandugi irika taler ida mekarya pasiraman, kawastanin biji tamansari. sewosan ring punika taler ida maduwe pamebesan antuk batu, mahawanan batu punika raris mewarna selem asibak barak malih asibak, sinangguh batu saliwah.\nSaking irika taler sering magentos linggih pinaka linggih ida ngelarang yoga samadi, inggih pu-nika ring paninjowan, ring bakungan, ring bukit sari, ring pucak tegal baas, ring pucak renjani.\nSaking pucak asah malih ida magingsir linggih, ngulati pangu-ngangan (abang, candikuning). Wekasan duwaning palinggihe ring pangu-ngangan adoh saking desa baturiti, mawit saking kayun dane pemekel batu-riti, raris kawangunang palinggih ring baler desane, kawastanin pura anyar, pinaka panyawangan da batara ring pura pangungangan (abang), punika hawanan rikala mlaspasin pura anyar punika, ida betara ring angungangan kapendak tur katuntun kalinggihang ring Pura Añar (Baturiti).\nSaking pangungangan malih magingsir, malinggih ring tratebang (candikuning, baturiti). Saking tratebang magingsir malih raris malinggih ring candi mas (candikuning). saking candimas malih magingsir tur malinggih ring bratan (candikuining). saking bratan malih magingsir linggih raris ngelarang yoga ring rejengbesi (candikuning). saking rejeng besi, kesah malih raris ma-linggih ring bukit sangkur, kesah saking bukit sangkur malinggih ngelarang yoga ring bukit mangu, saking bukit mangu magingsir malih raris malinggih ring batur (pura jati). saking pura jati magingsir malih tur malinggih nge-larang yoga ring guwalawah. saking guwalawah raris ida ratu sakti mawali mantuk ka puri munduk biyas (nusa), kahiring olih Ki Pacung Sakti miwah Ki Bendesa Sabeng Puri.\nAmunika katah genah genahe ring bali sane pecak kaangge maka linggih Ida Ratu Sakti ngelarang yoga samadi. kwentenane mangkin  sami ring genah genahe inucap ring ajeng, sampun kawangunin kahyangan, tur kaloktahang antuk panyngsung panyungsung nyane sami. Kahyangan yadin pura payogan ida betara.\nCaritayang ida ratu ayu mas macaling, malinggih ring puri munduk biyas, rikala rabine matirtayatra lunga ka bali, kahucap wenten rawuh utusan saking majalangu, sareng petang diri. i putusan raris kasambrama antuk ulam bawi. nanging samian putusane tan purun ring ulam bawi. duwaning asapunika, raris kanikayang parekane i lenjar miwah i lenjir, ngejuk ayam pinaka ulam sangun i putusan punika. lami reke i parekan ngepungin ayam, taler tan sida kaejuk, raris wetu idep nyane kasihan ring putusan, suwe ngeger sodane, raris ipun ngambil paksi titiran ida ratu saktine, katampah tur kahebat. ring sampune puput, raris kahaturang ring i tamiyu tur kahajengang. kocap sasampune i putusan mawali budal ka majalangu, kahuningin raris olih ida ratu ayu mas mecaling titiran idane ical. Tandumade, wetu duka ida, raris i parekan kanikain mangda tangkil.\nI lenjar miwah I lenjir tahu ring deweknya iwang tur janten pacang polih bendu. Gagelisan ipun minggat saking puri, pisadyannya pacang mewali ka majalangu. Sadurung iparekan tedah saking puri, polih ipun ngambil was-tra selem druwen ida ratu ayu mas mecaling, kanggen pinaka laluhur, rikalan idane ngerehang aji pangiwan ida. wawu i lenyar miwah i lenyir rawuh ring pasisi, gelis rauh utusan ida ratu ayu mas mecaling, ngetutang pamargin pare-kan kalih punika. sane kutus nora liyan kulawarga dane ki bandesa. i pare-kan kahajakin mangda mewali ka puri, nanging ipun sang kalih matulak, tanngiring sekadi bawosnya i putusan. irika raris i parekan ngawentenang yu-da marep rinmg i putusan. Puputing yuda kawon kawisesannya i putusan, sasampun seda i putusan, sumayan ajrih manah nyane i lenjar miwah i lenjir, hawanan raris maserana antuk wastrane selem punika ipun raris mrelina raga.\nPunika maka larapan ne mangkin sakatahing tapakan (barong) sane rawuh ring pura pucak padangdawa, tan dados ngangge kampuh selem.\nIII. Ida Ratu Ngurah Sakti maduwe putra kembar buncing\nBawosang ring sampune ida ratu ngurah sakti mawali saking matirta yatra ring bali, yan akudang tahun suwen idane hawos salulut ring rabine ring puri biyas, kocap mangkin ida madruwe putra kembar (buncing). Sane duhuran isteri kapesengin ida ratu ayu mas maketel, sane aitan lanang kaparabin ida ratu made sakti rengreng.\nRing sampun putrane meyusa nem sasih, pacang kalaksanayang upacara matemu banyu. Kala punika ring munduk bhiyas wiyadin ring nusa penida, durung wenten sang sadaka wiyadin pandita sane pacang kahaturin muput yadnya punika, mawinan ida maputusan ke majalangu ngaturin rakan ida sane sampun madiksa, sane mabiseka ida resi sagening, mangda rawuh ka nusa, buat jagi muput yadnyan ida punika. Tan ceritayang pamargin iputusan, kocap sampun rawuh ida resi sagening, kasarengn antuk rabine kalih diri, sane meparab ida Ratu Ayu jerak miwah ida ratu Ayu Lina. Ceritayang ring sampune puput yajnyane kelaksanaang, ne mangkin wenten pekayunan ida ratu segening pacang lunga saking puri munduk biyas ka bali, turmaning putrane adiri kakarsayang ida mangda sareng, pacang kabelasang linggihe ring rakane, duwaning wekasan mangda ida kappa-rabiyang, rehning patut asapunika pamargin sang sane hembas buncing. pakayunan ida resi segening, kapatutang olih ida ratu ngurah sakti, tur ida nita-hang ki pacung sakti sakulwarga miwah ki bandesa sabeng puri sareng niring ngemban putrane pacang malinggih ring bali. ki pacung sakti miwah ki bendesa wiyakti sahiring kadi pituduh ida ratu ngurah sakti punika.\nIV. Ida Ratu Made Sakti Rengreng ring Bali\nNemonin rahina ayu sagrehan pamargine lunga ka bali, inggih pu-nika ida resi seganing, ida ratu ayu jerak, ida ratu ayu lina, ida ratu made sakti rengreng, ki pacung sakti, ki bendesa sabeng puri, miwah panjak petang dasa kulawarga sameton dane ki kendesa maka sami punika. sane pinaka penganjur pamargine tatan sewos dane ki pacung sakti, duwaning dane sam-pun nahenin lunga ka bali ngiringang pamargin ida ratu ngurah sakti, saduk ida ngelarang yoga samadi ring bali.\nTan caritayang ring margi, kancit sampun reke ida rawuh ring bali, malinggih ring munduk guling, ring pecak linggih ida ratu ngurah sakti masrama sane nguni. mungguwing ida ratu made sakti saking alit wantah ida teleb ring tatwa dyatmika, kahemban katuntun olih ida resi seganing miwah ki pacung sakti, turmaning tan maren ida ngelarang yoga semadi ring sampune ida mayusa patbelas tahun.\nRitatkala ida ngelarang yoga samadi ring puser tasik (marga), ring pecak linggih ajin ida sane nguni, tandwa kacingak wenten andus (asep) medal saking tanahe, genahe punika  wiyakti adoh ring gununge kaler. ring samune lesu yogan ida, raris genah andus punika karereh ida, kahiring olih ki pacung sakti, nuli kapangguh genah anduse punika kawentenan ipun wantah ring puncak asah ring samping batune saliwah, pecak pemebesan ida ratu ngu-rah sakti sane rihin. indike punika raris kahuningang ring ida resi sagening, resi sagening ngandikayang ida ratu made sakti mangda budal ka puri mun-duk biyas, kahiring olih ki pacung sakti, miwah ki bendesa sabeng puri, bu-watne wantah mangda ida nguningayang munggwing pidabdab pamangguh idane kala mayoga punika. ida ratu made sakti tan mari ngiringang bawos ida resi sagening.\nTan kocapan ring margi, caritayang ring sampune ida rawuh ring puri munduk biyas tangkil ring ida i aji, tur sampun kadartayang munggwing kawentenan idane kalaning mayoga ring pusertasik punika. kala punika tuwi ida ratu ngurah sakti, wenten ketel wecana ring putrane miwah ki pacung sak-ti sareng ki bendesa sabeng puri. pangandikan ida, “uduh cening made, lawut-ang cening ngewangun puri ditu di pucak asah di tongos ajine pidan masrama ngajak iya ki pacung sakti.”\nNah ne jani ada piteket gelah marep teken paman pacung muwah bandesa, lawutang emban pianak gelahe ditu di pucak asah, nanging yadiyas-tun paman jumenek di bali ede pesan tuna baktin pamane tekening gelah dini di nusa, neked kawekas. Duwaning gelah lakar jumenek dini neked kawekas, yadyastun gelah suba madewek niskala. Sajawinin teken pamerajan gelahe di-ni, paman patut subakti tekening makejangan, ento laad tongos gelahe mayoga ane nguni ngajak paman di bali, paman tan pesan dadi hima baktine. piteket gelahe ane jani tenenan lawutang tuturin pratisantanan pamane makejang. jwahtasmat, ri wekas yan wenten pratisantanan pamane turun temurun lempas teken piteket gelahe jani tan subakti teken gelah dini di nusa, muwah teken payogan gelahe kuna di bali, wastu iya tan amangguh ra-hayu, cendek tuwuh, amungpang laku muwah tan mari matungkas ngajak pakadangannya.” Asapunika daging piteket miwah pamastun ida ratu ngurah sakti katiba ring ki pacung sakti, miwah ki bandesa sabeng uri. ki pacung sakti tan mari ngiring tur pacang ngarawuhang sakatah piteket ida punika ring pratisentanan danene turun temurun.\nYan akudang rahina suwen ida ratu made sakti wenten ring puri munduk biyas, raris ida mepamit mewali ka bali, pacang ngiringang sakadi bawos ajine pacang ngewangun puri ring pucak asah, magingsir saking munduk guling.\nV. Puri Pucak Asah\nCaritayang ida ratu made sakti rengreng sampun jajaka, nanging sampun pradnyan nabdabang panjak, gumanti panjake ring pucak asah, wyakti rahayu tan kakirangan bukti. pinaka papatih ida tan liyan ki pacung sakti miwah bandesa sabeng puri. ida resi sagening pinaka bhagawantan ida sang prabhu.\nRi tatkala ida jumemeng nata ring pucak asah, sering sering ida mantuk tangkil ring ajine ring puri munduk biyas, punapi malih rikala wenten puja wali ring pamerajan munduk biyas, tan purun ida long tangkil mamedek kahiring olih ki pacung sakti miwah ki bandesa sabeng puri.\nKocapan rikala ida ratu made sakti mawali budal saking puri munduk bhiyas, ring margi ring predesa tulamben manggihin anak istri ayu anom putran dane ki bandesa tulamben, tandwa wetu kasmaran ida ring ana-ke istri punika, raris kakarsayang pacang kambil rabi. ki bandesa tulamben tan mari ngaturang putrane, nagingin sakadi pikarsan ida sang prabu. Tan suwe malinggih ring tulamben, raris ida budal ka Puri Pucak Asah (6) sareng rabine, sasampune kawentenang upakara pawiwahan. pi-rang warsa suwen ida ratu made sakti dampati ring puri pucak asah, wenten putran ida kalih diri, inggih punika sane duwuran lanang kaparabin ida ratu wayan sakti. Sane alitan isteri maparab ida ratu ayu manik galih.\nCaritayang ida resi sagening sareng rabine makakalih malinggih ring geriya taman sari, tan mari ngelaksanayang homa yajnya maka miwah muput sakancan yadnyan ida sang prabu, miwah yadnyan panjake sami, ma-ka larapan kerta santosas sajebag pawidangan sang prabu di pucak asah. sewosan ring taman sari ida resi taler maduwe palinggih ngelaksanayang homa yadnya ring paninjowan miwah ring bukit sari.\nCaritayang ida ratu made sakti, sasampune maputra kalih diri, sa-king pekayun ida resi sagening malih kaparabiyang ring sametone ring puri munduk biyas, inggih punika ida ratu ayu mas maketel. rabine puniki kakar-yanang puri ring alas langgwa tur ngawentenang putra kembar, sane lanang mapasengan ida ratu sakti kembar, sane isteri ida ratu ayu langgwa, mapa-rabiyan ka senganan. ida ratu sakti kembar, miwah biyange ida ratu ayu mas maketel, moksa ring puri langgwa, wekasan genahe puniki kawastanin bukit kembar. Wenten kocap putran ida ratu ayu mas maketel lanang malih adiri, katunas olih I Gede Samsam, sane nukuh ring kedokan. I Gede Samsam sasam-pun mabresih mabiseka dukuh pacung. ida sang kalih puniki ngaluhur (moksa) ring padukuhan kedokan.\nWalinin carita ida ratu made sakti rengreng ring puri pucak asah. saking pakayunan ida resi sagening rabine sareng putrin ida mangda magingsir linggih saking puri pucak asah mangda maasrama ring pucak tegalbahas. ida ratu made sakti rengreng kahiring olih ki pacung sakti miwah ki bendesa sa-beng uri, ngaluhur wiyadin moksa ring jaba tengah puri pucak asah. sasampune ida ratu made sakti ngaluhur kahiring olih ki pacung sakti, turmaning sakatah piteket ida ratu ngurah sakti sampun sami kapite-ketang ring putrane. sapunika taler ki pacung sakti sampun taler ngerawuhang punapa punapi piteket ida ratu ngurah sakti ring dane kala dane kanikaang ngemban putrane jumenek ring bali. Panjake sami mangkin katedungin olih ida ratu wayan sakti kasarengin antuk putran dane ki pacung sakti (I) sane taler mapesegan i gusti ngurah pacung sakti (II). Akudang tahun suwen ida nabdab panjak, nanging indik tatwa dyatmika taler tan hima ida nelebang pinih hajeng indik tatwa kamoksan.\nCaritayang tatkala ida ngelarang yoga samadi molih wara warah saking laluhur ida sane sampun humor ring acintya, daging wara warahe inggih punika, “ida ratu wayan sakti mangda mantuk ke niskalapada, pu-rine mangda kaprelina, ida resi sagening mangda lunga malinggih ring bukit buntut (sangkur). ki pacung sakti maka miwah panjake sami mangda taler kesah saking pucak asah.” indik idane puniki nuli kahuningayang ring ida resi sagening turmaning ida taler mapikayun pacang malinggih ring bukit sangkur, duwaning taler saking pinunas para resine sane masrama ring kayu sugih, trate bang, rejeng besi, miwah liyan liyanan, pacang kahadegang pandita nabe. sadurung ida sang resi kesah lunga ke bukit sangkur, wenten buwat piteket ida ring panjake sami, pinghajeng ring ki pacung sakti. daging piteket ida, “sakaluwiring jadnya pamekas dewa yadnya sane kawangun olih ki pacung sakti, rawuh ke panjak danene sami mangda tan ngarereh pandita sa-wosan ring ida sane kahaturan muput, apituwi ring wekas ring sampune lina, mangda taler kakaryanang genah mamuja (pawedan). saking irika ida  tunasin pamuput. duwaning pacang muput saking niskalane, pinaka saranan paman lakar nuhur bapa, nah ene gentan bapane aba sembah sungsung ka-yang kawekas.”\nKi pacung sakti kahiring antuk panjake sami, tan mari mapunagi pacang ngiringang sakatah piteket ida resi punika sami. sasampune ida resi puput mewarah warah, raris ida lunga ke bukit sangkur, irika ida resi ma-linggih rawuh ring sampune ida ngaluhur. mungguwing rabine maka kalih punika, tan sareng lunga malinggih ka bukit sangkur, nanging sowang sowang ngulati linggih manut tateleban kayun ida, pinaka linggih ida wekasan pacang ngaluhur. ida ratu ayu lina kesah saking pucak asah ngulati ngelodang jumeneng malinggih tur ngaluhur ring batubolong (badung). ida ratu ayu jerak, kesah saking pucak asah, ngelod kanginang malinggih ring baluwangan, tan suwe malinggh irika nulia kesah malinggih ring taman padang jerak, taler tan lami ida malinggih irika, malih ida kesah malinggih ring bet ngandang (dalem imba) sanur. irika ida jumenek malinggih rawuh ida ngaluhur wiyadin moksa.\nCaritayang ida ratu wayan sakti, sadurung ida mrelina raga muwah purine, mewarah warah ida ring ki pacung sakti miwah panjake sami. daging warah warah ida “ uduh paman pacung sakti, duwaning gelah pacang mantuk ka niskalapada, muwah purine ene lakar prelina gelah, ane jani ada piteket gelah teken paman, muwah panjake makejang:\na. paman miwah panjake makejang apang kesah uli dini, ulati tongose ane patut,manut pamineh paman.\nb. eda lempas teken sakancan piteket muwah pakarsa ida resi sagening turmaning ane suba sanggupang paman.\nc. paman apang miara tur nyungsung linggih linggih yogan ida batara leluhur gelah, muwah laluhur paman ane nguni duk ida matirta yatra dini di Bali.\nd. pamekasne dini di pucak asah, eda pesan paman ima engsap pedek mai, yadiastun purine suba dadi alas, duwaning gelah muwah ida batari batari laluhur gelah, muwah laluhur paman sami, kalaning meraga suksma, manggeh jumeneng malinggih dini.\ne. wekasan yan ada pratisantanan paman turun temurun tan satya ngelaksanayang saluwir rawos gelahe jani, pamekasne ban subakti teken purin gelahe ene, muwah ring ida betara betari laluhur gelah, laluhur paman, wastu ya tan anemu rahayu, cendek yusa, tan mari runtik makulawarga. wireh keto ingetang pesan rawuhang piteket gelahe teken turun tumurun pamane rawuh kawekas. f. nah ne jani lawutang jemak ento batune makadadua aba mai, lakar pejangin gelah pinget, tapak batis muwah tapak lima, pinaka ciri, buwat genah purine jani apang turunan paman tan paling rikala pedek tangkil, subakti teken laluhurnya wekasan.\nki pacung sakti muwah ki bendesa sabeng puri, kahiring antuk panjake sami, sahiring tur sumanggup pacang ngelaksanayang sekadi pangandikane. raris ki pacung sakti ngaturang batune kalih, turin sampun medaging tapak tangan muwah tapak cokor, nuli kagenahang ring sampingan batune saliwah sane pecak pamebesan wayah ida sane nguni.\nSasampune puput sami, raris ida ratu ngurah wayan sakti ngelarang yoga hangranasika, ngidupang geni rahasya, pinaka pangesengan raga muwah purine. tan asuwe, medal geni mangabar abar, genine punika raris masmi puri muwah ragane, turmaning suksma matemahan manadi Alas Poh.\nCaritayang ring sampune ida ratu ngurah wayah sakti muwah puri-ne prelina, mangkin raris ki pacung sakti ngelarang yoga, pacang ngawas ge-nahe sane pacang kahulati olih ida muwah panjake sami. Tandwa sa-king cingak (8) jnyanane, kanten andus medal saking tanahe kelod kawuh, sa-king pucak asah. kala irika raris ida nitahang panjake sami mangda memargi ngulati genahe punika. tan caritayang ring margi, kancit rawuh ring genah anduse punika ring munduk kahang. sarawuhe irika, gelis ida ki pacung sakti nitahang panjake mangda ngawangun pondok pondok genah masayuban. panjake sami sayaga ngiringang sakaluwir titah ida ki pacung sakti.\nYan akudang rahina kapa suwen ki pacung sakti malinggih ring munduk kahang, kancit kalaning tengah wengi ida karawuhin antuk pamu-cuk prine sane ngawisesa ring palemahan munduk kahang punika. yan ta ko-cap genahe punika katongosin antuk soroh pri, mambung, setan, samar, gamang miwah sorohnya sewosan.\nSarawuh prine ring pakoleman ida ki pacung sakti, jag ipun mabawos bangras turmaning nangtang. Bawos nyane: “ ih cai pacung sakti, mairib cai tusing pedas yan buwat tongose dini di munduk kahang, kai tuwah ane ngawisesa. nguda dadi cai bani ngawag ngawag nongos dini. nah ne jani, yan iba maidep idup rahayu, lawutang cai kesah uli dini. nanging yan cai tu-sing angen teken jiwa lawutang suba cai nongos dini.” sapunika bawos nyane pri punika, tan dugi muntab kayun kawirosan idane, ri kala mirengang pa-nangtang nyane i pri, raris ida nyawurin.\n“Ih cai soroh pri, mambang, setan, bas kaliwat baan cari ngera-wos. cai mirib tusing pedas teken gelah ki pacung sakti, tuah tosning arya sen-tong ksatrya majalangu. jani kene, yan cai tuah enu angen teken idup, kema lawutang cai makisid uli dini. nanging yan waneh cai idup, lanturang nongos dini.” asapunika babawos saling tangtang maka larapan raris ngawentenang yuda. ki pacung sakti matanding ring soroh prine irika sami. Sami pada nang-kepang kawisesan, maka larapan yuda rames pisan. ki pacung sakti karebut olih soroh prine, nanging ida tan kuciwa. Hatusan wyakti soroh prine padem, kantun gantul idup wantah 130 diri. kala punika raris pamucuk prine ngayuh, nyerahang dewek, turmaning su-manggup pacang nyuwita turun temurun ring turunan ki pacung sakti. pinunas prine punika kalinggihin olih ida mahawanan ki pacung sakti maduwe pan-jak samar wiyadin pri.\nMaka cirin subaktin panjak prine maharep ring ki pacung sakti, raris ipun sami pada matulung ri tatkala panjake ngewangunang puri ring huluwan predesa munduk kahang, ring sampune puput purine raris kewasta-nin puri priyan.\nmalarapan saking kapradnyanan ida ki pacung sakti nabdabang panjak gumanti panjake sami sida rahayu, turmaning sami pada sampun ma-nak gumanak, sumayan ngatahang panjake ring munduk kahang, sapunika taler panjak prine taler sampun manak gumanak. saking titah ida ki pacung sakti, raris panjake ngewangun kahyangan tiga, inggih punika pura desa bale agung kahang, pura puseh pucang, pura daleme kawangun ring pecak genah payudane miwah genah prine ngayuh nungkul ring ida ki pacung sakti, maha-wanan kawastanin pura dalem sidang rapuh.\nKinucap wenten putran ida ki pacung sakti kalih diri, sane duhuran mapesengan i gusti ngurah ayunan, sane alitan mapesengan i gusti ngurah tamu.\ni gusti ngurah tamu kesah saking puri priyan, ngulati ngauhang mahiringan panjak 40 kulawarga. tanduwa napak ida ring alase katah katumbuhin antuk wit kapas. irika ida jenek melinggih, kasungsung antuk panjake sane ngiring ida. ring sampune  madeg agung, raris ida mabiseka i gusti ngurah bramakosa. purine kawastanin puri bungan kapas, kasuwen suwen mawasta bungan kapal. dening kawagedan ida sang prabu nabdab panjak, larapan panjake sami pada kreta raharja, tan kirang pangupajiwa.\nVI. Rusaknya Puri Priyan\nSaking pangdaning sanghyang parama kawi, yan akudang tahun suwen puri priyane miwah puri bungan kapase mangguhang karahajengan, kancit karawuhan kali, mapwara ratu pada ratu tan maren macengilan. sang prabu priyan mesatru ring semetone ring puri bungan kapas, sami pada ngadu ka-wisesan jnyana. prabhu pryan kawon, kakawonang antuk semut makudang kudang yuta, wetu saking kawisesan ida i gusti ngurah brahmakosa, ratune ring bungan kapas.\nki pacung sakti lilih, rarud nganginang sareng sami, kairing antuk panjake sane teleb subakti. wenten taler panjake sane tan ngiring, nanging ipun makilesan ngarereh genah ngelodang, saking munduk kahang, pamekas para juru canang wiyadin para pemangku kahyangan tiga desa bale agung ka-hang, puseh pucang, muwah dalem sidang rapuh, tan sareng gustin nyane ra-rud.\nkinucap lilihe sampun ngalintangin tukad agung tukad sumi, war-ga semute rered ngepungin turmaning mawali malih ka bungan kapas. sasam-pune ki pacung sakti lintang ring tukad sumi, rawuh ring predesa sane dang-sah, irika ida madabdab, kahiring antuk panjake sane kantun bhakti ring ida, salanturnya ring genahe puniki raris ida ngawangun puri, nabdab panjak. duwaning ida pecak kesah saking puri pryan, tan duwa purin idane punika taler kawastanin puri priyan, desane taler mawasta desa priyan. puri priyane ring munduk kahang mawali bet dados alas. mangkin mawasta Alas Pere.\nRing sampune madegdegan jagat priyane, panjake sampun pada ra-hayu, kocap ne mangkin ida ki pacung sakti sampun lingsir, wetu pakayunane pacang ninggal puri. sadurung ida lunga ninggal puri, putrane ring sampune ngambil rabi i gusti ayu pacekan, mabiseka ratu ring puri priyan, mabiseka i gusti ngurah pacung sakti. ring sampune puput yadnya pabisekane, raris ida ki pacung sakti sareng rabine lunga saking puri, ngulati nganginang rawuh ring bukit gede, irika raris ida ngawana srama, ring pecak payogan ida ratu jerake sane nguni. iriki ring bukit gede kocap ida ki pacung sakti ngaluhur mantuk kamoksapada.\nSapamadegan i gusti ngurah pacung sakti ring puri pryan, jagat miwah panjake wiyakti kreta raharja, duwaning ida sang prabhu dahat pradnya wicaksana nabdabang jagat. kahyangan tiga sampun taler kawangun antuk panjake, asapunika taler pamarajan agung linggih ida sang prabhu subakti ring bahtara bhatarin ida, sampun wenten kawangun.\nVII. Rusaknya Puri Bungan Kapas (Kapal)\nRing sampune ida sang prabhu sida ngawonang sametone ring puri priyan, ne mangkin nuli runtik ida malih ring sang prabhu ring puri malguna (margunung). pidukan ida sang prabhu bungan kapal, mawit saking pasadun putrane sane mapesengan i gusti ngurah smara putra, kabawosang ragane ka-nistayang olih putran ida sang prabhu margunung sane mapesengan i gusti ayu ratih. runtik ida sang prabhu kala punika, mawastu sami sami pada ma-mastu. sang prabhu ngamedalang pastu mangda puri muwah jagate ring mar-gunung rusak sadina. Sapunika taler sang prabhu margunung ngawastonin mangda jagate ring bungan kapal katiban grubug. dening pamastune sami-sami ngawetuang, olih  sang sane sami sakti mawisesa, tanduwa jagat muwah purine ring margunung rusak. sang prabhu nuli kesah saking puri ngulati ngaler ngauhang rawuh ring munduk bungbung belah. tan suwe ida malinggih ring bungbung belah, kancit karejek olih ki bandesa buruwan, sane kasarengin olih satrya saking karangasem, duwaning dane pacang katurin malinggih ring buruwan, yan sampun nyidayang nyedayang sang rabhu ring bungbung belah. Sedan idane kabasta nuli kacakcak luhuring watu, rehning ida tan sida kanin olih sakaluwirin sanjata pakaryan pande.\nAsapunika taler sang prabhu ring bungan kapal, nandang duhkita, duwaning panjake katah sane padem, sakit tan raradan, mawinan katah pan-jake sane rarud, ngaruruh genah sane rahayu. wenten sane ngungsi kaler ra-wuh predesa soka, irika raris ipun jenek magenah. wenten taler sane wawu rawuh ring predesa jangkahan, wenten ka payangan, tajen, srason, miwah ka genahe ne liyanan malih. sasesaning panjake sane rarud punika, taler katah sane kantun satya bakti ring sang prabhu, kirang langkung 40 kulawarga. duwaning kabuwatan duhkitan ida sang prabhu, raris wetu kayun ida pacang seda mrelina raga, putrane kanikayang mangda kesah saking puri bungan kapal, duwaning purine pacang taler kapralina. sapunika taler panjake sane kantun satya ring ida, kanikayang mangda kesah ngelodang saking bungan kapal.\nCaritayang ring sampune ida sang prabhu mralina raga, muwah puri, raris panjake magingsir ngelodang, manut kadi patuduh ida sang prabhu raris ngawangun desa kawastanin desa tunjuk, kadabdab olih dane ki bandesa mawastu desane rahayu. bungan kapale mewali dados alas. Putran ida sang prabhu sane mapesengan i gusti ngurah smara putra, kesah saking puri ngulati ngelod kanginang rawuh ring predesa kapal raris masrama ring pancoran empak (mangkin sampun kawangun pura taman sari). saking pancoran empak (kapal), ida lunga ngalerang rawuh ring predesa kekeran. irika ida masrama ngelarang yoga samadi. kasuwen suwen raris kacingak olih ida betara sane ngaluhur ring bukit gede, putun idane kalunta lunta ngaraga, raris ida kahambil saking payogan ring kekeran, sareng sareng raris malinggih maraga niskala ring bukit gede.\nVIII Puri Buwahan\nKirang langkung duk ngawitin abad ke XV kinucap wenten sira tusning aya kenceng, rawuh kapredesa tunjuk sareng rabine saneng mungpung ngerempini, ngidamang sarwa woh wohan. duwaning ring wawengkon desa tunjuk wenten alas sane katah sarwa woh wohane, mawanan ida mapikayun pacang malinggih irika ring alas woh wohane. Pekayunan ida punika karawuhang ring ki bandesa tunjuk sane pinaka ngawisesa desane irika sami.\nKi bandesa tunjuk wantah nagingin pikarsan sira arya punika, turmaning ida kahaturin mangda ledang jumenek malinggih, pacang kasung-sung kajenengang agung, nedungin jagat, samalihnya ki bendesa tan mari pacang ngemban ida. pinunas ki bendesa tunjuk punuika kalinggihin olih ida sri arya. kasuwen suwen raris ngewangunang puri irika olih ki bendesa. duwaning purine kawangun ring genahe sane katah woh wohan ipun, mawinan lantur kawastanin puri buwahan. Pekandhelan (11) purine kawastanin desa buwahan.\nKi bendesa jenek melinggih ring tunjuk kala jagate katedungin olih sira arya kenceng, wiyakti panjake sami sentosa rahayu. yan akudang tahun kapo suwen ida arya kenceng madeg agung ring puri buwahan, kinucap wenten salih tunggil putran idane sane isteri jag bobot kantun truni. i putra raris katetes katakenin, sira tuwi sane ngeranayang ida bobot, rehning ida tan nahen lunga saking purian. i putra nguningayang indike bobot idane punika wantah rumasa awor salulut ring ida batara ring batur. duwaning asapunika, atur piuning putrane raris ida sang natha nitahang putrane mangda kairing ka ba-tur ngaturang ayah ring ida batara irika. palungan idane punika kasarengin olih sameton idane lanang adiri, pinaka pangemban wyadin tambyak rahinnya, salanture ida puniki kabyakta ki tambyak.\nSajawining putran ida sira arya kenceng kalih diri lunga ka batur, taler kanikayang panjak mangda sareng ngiring katah ipun 10 kulawarga. tan caritayang pamargin ida sang bobot miwah rakane ki tambyak, sampun reke ida ngewangun desa ring tepin danune, kawastanin taler desa buwahan. sakesah putra putrane ka batur, raris ida sang natha ring puri buwahan nga-wangun palinggih panghayatan maka cihnan ida subakti ring ida bhatar ring batur, kawastanin pura batur buwahan, kasungsung olih ida sang prabhu ka-hiring antuk panjake ring buwahan sami.\nCaritayang ida sang bobot tan mari ngaturang ayah pinaka juru canang ring pura batur. kasuwen suwen mijil putrane lanang. sasampne duur tan mari taler ngaturang ayah dados juru canang ngelanturang swadarman biyang ida, turmaning sampun marabi ring mingsikin ida putran ki tambyak (1) putran ki tambyak sane pinih duur lanang taker kaparabin ki tambyak (2).\nKinucap sira pemangku batur sareng ki tambyak sedek makarya ring pabyanan dane, rauh ida betari ring batur saking ngelanglang ulangun, kapangguh olih sira mangku, digelis kasongsong kasunggi kairing mantuk. sarauhe sira mangku ring panelokan, raris ngandika ida batari: “Uduh mang-ku sujati pesan satya baktin mangkune teken manira saking memen mangku lantur teken mangku tan rered subaktine. duwaning manira pedas nawang teken pawongan mangkune, muah nyaman mangkune ki tambyak, mangku tuah mula tusning ksatrya majapahit kaloktah arya kenceng. jani manira mapaica teken mangku pinaka pangwales subaktin mangkune teken manira. nah, ene manira mapaica pecut abesik, pinaka saranan mangku muwah turunan mangkune rawuh kawekas sida nitaang jagat. ki tambyak paican nira cai arit lutir abesik maka saranan cai ngemban ngabih sang prabhu wekasan.\nNah, liatin ento kelod kauh asengkeran badenge ento ditu mangku lakar nitahang gumi turun temurun madeg agung. nanging yadiastun mangku suba kesah uling dini, ede pesan mangku tuna baktine marep tekening manira dini. asapunika pangandikan ida betari batur, raris ida musna tan pajamuga. benjangne raris sira mangku batur sakulawarga kasarengin olih kaluwarga ki tambyak, miwah panjak kasayangan nyane sane ngiringang biyang ida kesah saking buwahan sane rihin.\nTan kocapan ring margi, kancit sampun reke rawuh ring genahe sane katuju masarana antuk pecut paicane. ida sida nitahang jagat asengkeran badenge nguni, nuli jagate punika mawasta jagat badung purine mewasta puri pamecutan. duaning kapradnyanan ida nabdab jagat, mahawanan jagate gemuh raharja tan kakirangan pangupon jiwa.\nCaritayang sametone ki tambyak, kanikayang nabdab panjake ring bukit kelod, jumenek malinggih ring predesa unggasan, pinaka tabeng wijang ida cokorda pamecutan (badung).\nKasuwen suwen ki tambyak (2) maduwe putra mapesengan i gusti unggasan. i gusti (12) unggasan nurunang ki bendesa unggasan. ki bandesa unggasan maduwe putra kalih diri sami lanang inggih pnika i unggasan miwah i tapak wiyadin i papak. ki nucap i tapak, sajawaning inan limane, maka patpat jarijin limane tapak wiyadin pada. ri sampune i unggasan miwah i tapak jajaka, lunga saking desa unggasan ngulati ngalerang raris jumenek ring sobangan. i unggasan gaginannya ngadol tuwak, dados dagang tuwak. i tapak gaginannya ngangon, wekasan dados papatih ring puri priyan.\nIX. Dukuh Titigantung\nKacarita wenten reke dukuh, masrama ring titigantung, wawengkoning jagat priyan. nemonin rahina ayu sira dukuh ngewangun yadnya (dewa yadnya), ring mrajan dane. ida anak agung priyan (i gusti ngurah pacung sakti), kahaturin mangda ledang ida ngaksi mungguing kawentenan yadnya dane punika. nanging ida anake agung tan ida mresidayang rawuh ri kala yadnyane kalaksanayang. benjang saking rahina payadnyan i dukuh, raris ida anake agung lunga maburu ring alas padang jerake.\nRi kala ida wenten ring tengahing alas, kancit turun sabeh bales pi-san, mahawanan ida sang nata maembon ka kubun dane i dukuh. i dukuh raris ngaturin ida sang nata linggih pisagan dane, duaning ajerih kasengguh ngaturang layuban rehning wawu dibinane ngalaksanayang yadnya. duaning busanan ida sang nata telas belus pucut, raris i dukuh ngaturin ida wastra anyar, miwah rayunan sane sami lakarnyane kaselangang ring pisagan dane. cutet ipun, sami sami pada sukla. ledang kayun ida sang nata, nampi pasuguh dane i jero dukuh punika. ring sampun wusan sabehe, raris ida sang nata bu-dal mantuk ka puri. Sarawuh ring puri, raris ida katakenin indik idane polih wastra anyar, miwah ring dija ida ngarayunin, olih rabin ida sane mapesengan i gusti ayu pacekan. ida sang nata raris nartayang saiindik idane simpang ring kubun i dukuh ring titigantung. miharsa pidartan ida sang nata, polih wastra miwah rayunan ring kubun dane i dukuh titigantung, mawastu duka ida dewa agung isteri, sinangguh i dukuh ngaturang layuban, duaning wawu dibinne da-ne mayadnya. kala punika raris i gusti ayu pacekan ngutus i tapak mangda nyedayang i dukuh, duwaning kasengguh dane purun plangpang ring sang nata ngaturin surudan. i tapak digelis mamargi ngalaksanayang pituduh i gusti ayu pacekane.\nSarawuh i putusan ring kubun dane i dukuh raris nguningayang buat pangrauh nyane malarapan antuk sangkaning titah ida sang nata ring puri priyan. i dukuh wiyakti tan tulak ring kabuatan nyane i putusan, na-nging dane pacang mabresih dumun sadurunge pacang kasedayang. sasampune i dukuh puput mabresih raris i tapak nuwek dadan dane i dukuh tandwa ra-ris seda. i putusan raris mewali ka puri nguningayang buat swakarannya sam-pun puput, i dukuh sampun seda.\nMangkin kacarita i dagang tuak (i unggasan) becik becik ring dane i dukuh titigantung, mahawanan nyabran ipun ngadol tuak ka bancingah pri-yan, tan mari ipun simpang ring kubun dane i dukuh. kocap nemonin mang-kin i unggasan pacang ngadol tuak ka bancingah priyan, singgah ipun ring kubun dane i dukuh. jag kapanggih i dukuh seda ring natar kubune. irika ipun kawewegan turmaning ngeling kangen ngantenang layon i dukuh seda malarapan antuk katuwek. tan suwe ipun nongos ring sampingan layon i du-kuhe jag wenten kapiragi sabda mantara. daging sabdane, “uduh cening cening unggasan, tulungin bapa dabdabang jebos kurungan bapane, nyanan bapa lakar ngemaang pasikepan, maka jalaran ceninge lakar sida dadi agung nitah-ang gumi.” asapunika sabda mantarane karengo, raris i unggasan makarya genah pacang genah masmi layon dane i jero dukuh.\n tan suwe raris basmi punika layone, jag saking andus panunjelane wenten medal keris luk selikur. kerise punika raris kaambil an-tuk i unggasan, kacelepang ring sanan tuaknya lantur ipun mamargi malih ngadol tuak ka bancingah priyan. sarawuhnya i dagang tuak ring bancingah purine, tandwa sami pada angob, turmaning ulap anake ngantenang pangra-wuh i dagang tuak punika. indika punika nuli kahaturang ring sang nata, antuk parekane sane sareng mangguhang indike punika. tan suwe ida anake agung raris medal ka bancingah. ida sang nata taler uplap nyingak kawenten-an i dagang tuak punika, kapikayun janten wantah ipun mamuatang barang sane utama. duaning asapunika, raris kanikayang i parekan mangda nauhin i dagang tuak mangde rauh pedek tangkil ring ida anake agung. i dagang tuak raris nangkil ring ajeng ida sang nata. irika ipun katetes katakenin punapi sane bawatanga mahawanan sida ngardi ulap sang ngatonang deweknya. nanging i dagang tuak nguningayang dewek nyane tan muwatang punapa punapi, sajawaning tuak kewanten. ida sang nata tan ngugu baos nyane i dagang tuak, raris ida ngandika malih. uduh cai dagang tuak, eda cai tuara ngeraos ane pasaja. gelah mastikayang, sinah cai ene ngaba barang ane utama. nah yan cai suba nyak ngaturang barange ane utama ento, gelah lakar ngicen cai gumi, sadauh tukad sumine (sungi), cai nitahang gumine ditu makejang. asapunika wacanan ida sang nata raris i dagang tuak ngaturang punika keris sane kapikolihang ring kubun dane i dukuh titigantung. sesampune keaturang kerise punika, premangkin edep tejan i da-gang tuake, sakadi jati mula malih.\nKinucap sadurung i unggasan mapamit pacang malinggih ring dauh tukad sungine, wenten malih paican ida anake agung, rabi (selir) mapesengan ni luh jepun, pecak putran dane i bandesa balangan, sane sedeng mobot wayah 7 bulan. punika kapaica ring i unggasan karuntutin piteket, “nah unggasan, ene ajak rabin gelah ditu ngoyong di dauh tukad. sawireh iya anak suba misi, turmaning suba tambis embas, jani ada pabesen gelah teken cai, satonden ana-ke alit embas, ede pesan cai aor salulut ngajak iya ni luh jepun, apang eda kaaorin getih elen, buat getih gelahe ene.” i unggasan ngiring ring piteket ida anake agung, nuli ipun mapamit saking puri pryan, kasarengin olih ni luh je-pun, miwah i tapak taler sareng magenah ring predesa sane mawasta uratmara (marga).\nKinucap indik i unggasan, polih paica rabin ida sang nata priyan, sane sampun mobot, kapireng olih ida padanda ring geriya batulumbang, raris ida pedanda maputusan ke uratmara, mangda i unggasan sareng ni luh jepun tangkil ke geriya batulumbang. tan kocapan i putusan, caritayang mangkin i unggasan sareng luh jepun sampun pedek tangkil ring ida pedanda. kala irika ida pedanda ngandika, “uduh cening unggasan, ane jani bapa tuah ngidih ja-lan teken cening, maka larapan bapa nyidayang ngewalesang buat kasombo-ngane i gusti ayu pemacekan, duaning duking nguni bapa kanistayang kaca-cad, kalan bapane masiram di yeh gangga, bapa kacacad sawireh muwan ba-pane burik ene. duaning aketo ne jani bapa lakar mapaica kawisesan teken anake alit ane ada di bobotan ni luh jepune, maka larapan riwekasan sida nguciwayang ngalahang putran i gusti ayu pemacekan. pakayunan ida pedanda kahiringang olih i unggasan miwah ni luh jepun.\nRing sampune ida pedanda puput lumaksana micayang kawisesan raris malih ida pedanda mawecana: “cening unggasan, wekasan lakar mijil anake alit lanang. parabin nyananne ida arya, duaning ida mawit sakeng rah rwa. ida ento nawit sangkaning rah bapa. arya mawit sangkaning rah kesatrya, tan len ida sira arya sentong, ane mabiseka i gusti ngurah pacung sakti.\nKala punika i gusti ayu pemacekan sampun maduwe putra lanang adiri, mapesengan I Gusti Ngurah Batan Duren.\nwalining caritayang ni luh jepun, sampun reke maputra lanang, kapesengin ida arya. minab sampun saking pangdaning widhi, ida arya wawu mayusa kutus bulan, nuli katinggal seda antuk biyang ida. tatan asuwe, kala ida arya mayusa satahun, raris katinggal olih i unggasan taler seda. maha-wanan salantur ipun ida arya kahemban olih i tapak (i papak).  yadi-astun kantun alit sampun katinggal yayah ibu, nanging anake alit wyati waras, turmaning swabawane agung mawibawa utama, duaning ida jati tos-ning satrya luwih mawisesa. X. Rusaknya Puri Priyan (II)\nKinucap ring sampune ida arya mayusa dasa tahun, mangkin wetu hidepnya I papak pacang ngaturang anake alit ring ida sang nata ring puri pryan, duaning karasayang tan patut ipun ngemban anake alit salami lamine.\ngelising cerita, sampun reke anake alit kahaturang ka puri priyan turmaning ida sang nata langkung ledang nyingak swabawan anake alit kapikayun wantah jati putran ida. duaning pecak sampun kapiserah ring i unggasan, awanan kawentenan anake alit ring puri wantah sakadi parekan. kasuwen suwen sumayan duhur ida arya. ida sang nata sumayan sayang ring ida arya, jantos sering ida kanikayang sareng sareng sirep ring pamereman ida sang prabhu.\nkauningin pedabdab ida sang prabhu asapunika olih ida i dewa agung isteri (i gusti ayu pamacekan), tandwa metu kayun ida sangsaya miwah irihati ring ida arya, sangsaya dayan ri wekas putrane pacang kateler, tan kahadegang agung, ri tatkala sang prabhu sampun lingsir. punika maka larapan ida nuli ngarincikang pangindra upaya sandi, gumanti ngardinin sedan ida arya.\nkocapan ida sang prabhu, mungpung lunga maburu kahiring an-tuk pada panjake, ke alas padang jerake, kala punika i gusti ayu pamacekan molih pangaladesa, ngardi sedan ida aryane. ida arya kandikayang numbas sedah ka bancingah. wawu ida arya rauh ring arepan i dagang sedah, jag ipun i dagang sedah jerit jerit nunas tulung mawosang deweknya kaplagandang olih ida arya.\nkawentenan indike punika, raris i gusti ayu pamacekan nitahang parekane sami mangda ngejuk tur nyedayang ida arya, duwaning kabawos ngaruhara jagat, tur ngardinin sepung kaagungan ida sang nata. ida arya ru-masa ring kayun, mungguing ragane pacang kasedayang, digelis ida melaib ngelidang raga, mengkeb ring pamereman ida sang prabhu, mahawinan endehe tan sida manggihin ida arya. pinghajeng ida i gusti batan duren tan mari ngambil keris, praya nyedayang ida arya, nanging ida arya tan kakeniang.\nsarawuh ida sang nata saking maburu, raris kauningayang indik indik ida aryane sami olih parameswarin ida, nanging ida sang nata tan ngugu piuning parameswarin idane punika, duwaning ida sang nata sampun tatas uning ring kasusilan miwah subaktin ida aryane. caritayang benjang pasemengan, ida sang nata sampun malinggih ring bale wantilane, turmaning sampun pepek para patih miwah bahudandane sami, rawuhing i gusti batan duren, ida sang nata taler sampun malinggih ring panangkilan. Kala punika raris ida sang nata (i gusti ngurah pacung sakti) mangandika: “uduh paman para papatih makejang, suudang suba jani ngaruruh ida arya, sawireh iya suba pangguhin manira. nah jani lawutang kema alih iya ka pemereman gelahe, orahang manira ane nauhin, apanga iya mai ka panangkilan.\ntan caritayang i parekan sane ngaturin ida arya, sampun reke ida  pedek tangkil ring ajeng ida sang nata, raris ida sang nata ngandika banban halus: “ uduh cening batan duren, duaning cening tuah sarat pesan lakar ngematiang ida arya, nah lawutang cening laksanayang kayun ceninge ento. nanging sawireh cening mula tosning kesatrya turunan arya sentong sane mabiseka pacung sakti, tan wenang tuwah cening ngalahang musuh ane tan pasanjata, apa buwin antuk ngarebut anak padidiyan.\nHane jani, apang cening ngalaksanayang perang tanding ngajak iya Ida Aryya.” Asapunika bawos ida sang prabhu, kapatutang pisan olih para papatih, bahudandha sami sane wenten ring panangkilan, turmaning putrane i gusti ngurah batanduren sahiring kadi wacanan ida sang natha. ida aryaa taler tan purun tulak ring titah ida sang natha, pacang sahiring ngadu kapurusan ring rana pabhratan. malih mawacana ida sang prabhu: “uduh cening batan duren mu-wah ida arya, sawireh cening pada sayaga lakar metanding ngadu kaprawiran, jani ada gaguwet gaguwet ceninge mayuda. buwin jahan yan pet ada ane jerih lilih di payudan, yan cening batan duren lilih malaib nganti ngaliwat kangin dangin tukad penet, cening ida arya tan wenang ngetut ngelantur, ento maka bukti cening batan duren kalah dipasiyatan. aketo masih salanturne, yan ida arya suba lilih ngawuhang ngaliwat tukad sungi, cening batan duren tan we-nang ngetutang, ento maka bukti ida arya suba kalah.” asapunika gaguwet yudane, sang kalih sami pada sahiring.\nPinih rihin i gusti batan duren kanikayang ngambil keris pusaka-ne sane katahnya 124 siki, mangda punika kapilih, turmaning i gusti batan duren sampun ngambil tur milihin keris pusakane sane pacang pinaka sikep ida mayuda. salanturne, ida arya mangkin kanikayang ngambil milihin keris, taler jag kerise sane luk selikuir sane kahambil. ping kuda-kuda kanikayang mawali wali ngambil keris, jag sane maluk selikur sane kahambil, inggih pu-nika keris pecak kahaturang antuk i unggasan (i dagang tuak) sane kapi-kolihang ring titigantung.\ncaritayang yuda pacang kakawitin, kawentenan wantah ring bancingah preyan, para patih bahudanda miwah panjak preyane sami medal nonton perang marep ring ida arya, punika rawuh ring wong jrone sami pada sareng nonton. kala punika kinucap ma pah kalih pada manah panjake, wenten sane sahilon ring i gusti ngurah batan duren, katah taler sane nyumbungang kautaman ida aryane. ida sang rabhu pinaka saksi sajroning yuddha punika.\ntan kocapan mungguing keramesan yudane, sami pada waged  saling tusuk saling tangkis, ngardi panjake sane nonton punika pada angob ring kapurusan ida sang kalih mayuda. yan akudang rahina suwen yudane ring bancingah, kancit kuciwa i gusti ngurah batan duren, nuli ida lilih nganginang, kasarengin antuk panjake sane sahilon ring ida, tan mari kakepung, ring dangin tukad penet wawu ida arya wusan ngepungin tur mawali malih ka bancingah priyan, nguningayang indik i gusti batan duren sampun langkung tukad penet.\nkabaos i gusti ngurah batan duren sasampun ngaliwat tukad penet turmaning tan kantun kakepung olih ida arya, raris ida nabdab panjake sane sahilon ring ida, ngawangun desa miwah puri, kawastanin purine puri carangsari. irika ida jenek malinggih, jumeneng agung nabdabang jagat mabiseka salit pacung.\ncaritayang ida sang nata, ring sampun ida miarsa atur nyane ida arya, mungguing putran idane kuciwa ring payudan, turmaning sampun lilih ngelangkungin tukad, kala irika ida raris ngandika ring ida arya. “uduh cai ida arya, yan aketo unduke, jani manira ane patut tangkepin cai mayuda.” asapunika bawos anake agung, nuli matur ida arya. “inggih ratu sang prabhu, nawegang titiang tan sahiring kadi pangandikan i ratu. titiang tan purun ring sang nata, yadiastun titiang pacang dadi agung, yan malarapan mayuda mameseh ring i ratu, titiang tatan ngiring. banggiang sampun titiang pacang padem wiyadin dados parekan ring buk padan sang prabhu.” asapunika atur ida aryane maduluran tangis, duaning ida langkung subakti ring ida sang prabhu.\nsang prabhu malih ngandika. “uduh ida arya, tan patut cening maidep aketo, apang cening pedas teken swadarmaning kesatrya. kesatrya ane utama, tan wenang nulak panangtang musuh, tur tan nyerahang kaagungan tekening satru yan tonden matalangang jiwa. wireh cening mula tuah tosing kesatrya utama, lautang jalan cening ngadakang yuda, sakewala ada piteket manira, yan manira kalah matanding ngalawan cening, lawutang basmi upa-karain manira sapatutne, turmaning linggihang dini di mrajan agung. cening kesah uli dini, kema cening ngewangun puri di uratmara, nanging eda pesan cening lali tur long subakti teken merajan agung dini.” asapunika daging ba-wos ida sang prabhu, larapan ida arya ngiringang ngawentenang perang tanding mahajeng ring ida sang nata. tan baosang yudane pamuput seda ida sang prabhu, raris layone kabasmi olih ida arya, manut sakadi pangandikan idane nguni. kinucap kala basmi layone, sa-king asepe jag wenten medal naga kahang, tur mabur anglayang ring hamba-rane, wekasan ical.\ncaritayang ida arya ring sampune ida puput ngupakara ida sang  prabhu, raris kesah saking uri priya muatang sakatah daging purine pinghajeng keris keris pusakane sami kabuat kahiring antuk panjake sami sane subakti ring ida.\nsarauhe ring uratmara, raris ngewangun puri ring pecak pakubon i unggasan, miwah ngawangun pahibon ring pecak linggih sira arya sentong ngelarang yoga samadi nguni ring puser tasik. purine mewasta puri agung marga, irika ida arya jumeneng agung nabdabang panjak. saking kapradnyanan ida nabdab gumi, mahawanan jagate gemuh landuh kreta rahayu. kabawos kala punika nuli rawuh malih ngawula watek samare sane 130 diri, pecak panjak laluhur ida sane nguni, dados tumbal, nyaga karahajengan purine miwah sang jumemeng agung. kasuwen suwen kinucap sang prabhu ida arya maduwe putra lanang tigang diri miwah istri 4 diri.\nputran idane sane lanang-lanang: (1) i gusti putu balangan, ring sampun ajine mantuk, jumeneng agung, (2) i gusti nengah balangan, (3) i gusti ngurah celuk, kesah saking puri agung marga ngawangun puri ring belayu.\ni gusti putu balangan maduwe putra: (1) i gusti ngurah balangan, jumemeng agung ngentosin sang aji, (2) i gusti ngurah oka, (3) i gusti ngurah tembahu, kesah ka priyan ngewangun puri nitahang panjak. i gusti ngurah oka (2) maduwe putra: (1) i gusti ngurah oka, (2) i gusti ngurah tabanan, kesah saking puri agung marga, ngawangun puri tur jumeneng agung ring kukuh.\nwitning molih satwa satwa saking (1) pan merta, apuan baturiti, (2) pan reti, tunjuk tabanan, (3) i made tajen, baru marga, (4) ida bagus rai wirasuta, marga, (5) i gusti made pidada, marga,(6) ida bagus nyoman smara, geriya gede belayu. katuptupang, kapipil antuk i wayan narji, tunjuk tabanan.\npuput katedunin ring amlapura, de sang apasajna ida i dewa gede catra, jln untung surapati, gang plamboyan, no. 2, amlapura, karangasem, kala tanggal 31 januari 2008. nging ksamakna ngwang mudalpa sastra.\ntungtunging gesing asrami\nlisikan kalih cacakan limolas\nTULISAN INI MERUPAKAN HASIL UNDUHAN DI DUNIA MAYA


Anake muani cenik ento ngentungang bola ke jendelane ento.\n‘The boy threw the ball to the window.’\nthrowing goal ke+NP X\nBolane ento entunganga teken anake muani cenik ento ke jendelane ento.\n‘The ball was thrown to the window by the boy.’\nBolane ento kaentungang teken anake muani cenik ento ke jendelane ento.\nBolane ento maentungang.\nAnake muani cenik ento ngentungin jendelane ento (aji) bola.


PALEMAHAN | AMER Klungkung(Komunitas Anak Mergan)\nPosted on February 2, 2011 by goeswid\nHALA HAYUNING PALEMAHAN\nSajeroning ngawikaniin palemahan genah karang paumahan sane kabawos hala miwah ayu, manut ling Ira Bhagawan wiswakarma, luwire:\nPALEMAHAN MANUT GENAH\na)\tRiang Pascima (kauh) menemu labha\nYening wenten sinalih tunggil palemahan sada menggik kauh, samalih ipun pagenahannya tinggar, punika kabawos karang sane nemu/manemu labha, artinya, prasidha mangguhing upon-upon sang ngumahin.\nKasinahannya, palemahan sane menggik kauh tur tinggar, cahyan Sang Surya tan katawengan, saking wawu empug jantos engseb. Sarwa ya saking semeng ngawinang urip ipun waras-waras, sapunika taler jadma manusa, sapunika kabwatan tejan Ida Sang Hyang Surya, nanggeh wiwitaning hurip, saha kawredhyan huripnya.\nb)\tRing Utara Paribhoga Wredhi\nYening palemahan menggik kelod, lebah kaler, kawastanin paribhoga wredhi, utawi wredhi putra, artin ipun tan pundat pangan kinum sang ngumahin. Munggwing saking Sinar Hyang Surya ring palemahan punika, sama kadi kabecikan ipun ring palemahan menggik kauh.\nc)\tPalemahan Asah : madya\nPalemahan sane asah, tan katawengan saking nyatur desa, makadi ring panyandingnya tan wenten sane menggik gumanti naonin. Punika kabawos “madya” sane kabawos wiadin mapiteges tan wenten bas becik lan bas kawon.\nYen palemahan sane asah kadi inucap, sajawaning polih cahayan Sinar Hyang Surya sane jangkep, taler pepek ring bayun toya miwah angin, sane ngawinang tanahe mabayu tur matanekan becik pisan, mawinan mokoh sarwa taneman/tumuwuh sane ketandur derika.\nd)\tPalemahan Hinang : Dewa Ngukuhi\nWenten palemahan yadyan menggik, aah, siong utawi lebah nanging yan paspadayang tur rasayang, tanugi mawa kliyab sane demdem, renteb tur hinang, jantos ngawetuang kakleteg kahyune asri ring sang ngaranjing irika. Palemahan sane asapunika kawentenan ipun, kabawos “Dewa Ngukuhi”, sane mateges jeneking para Hyang. Taler kebawos “Dewa ngukuhi”, sane mateges ngawinang kreta raharja sang ngumahin, reh ning prasida wentene paiketan pakula warga sane saruron, masar salwire ginawe, tur dhirga yusa.\ne)\tMaambu lalah : sihing kanti\nSajawaning kadi inucap ring hajeng, cihnayang palemahan sane becik taler saking ambu, kengin anggen pamastika caciren. Inggih punika palemahan sane tanahnyane maambu lalah. Tatacara nitenin, prasidhane wenten tetenger, kandugi tanah punika sajeroning madalem atumbegan tambah (+ 30 Cm) nedunang, raris tanah punika ambun. Yening mambu lalah sumaih ring ambun tabya punika kaucap becik pisan anggen genah jenek paumahan, sane kabawos “sihin kadang warga lan kanti”, maka jalaran prashidane wredhi sang ngumahin.\nFiled under Kebudayaan, Religius |\tComments Off on PALEMAHAN


alit joule: swadharmaning dados sisya dharma wacana\nSWADHARMANING DADOS SISYA SANE KINUCAP PUTRA SUPUTRA\nSadurung acara kawitin titiang, ngiring sareng sami ngaturang puja pangastuti majeng ring Ida Sang Hyang Parama Kawi, dumogi acara sane jagi katur malih jebos ngemangguhang kerahajengan lan prasida labda karya mapala sida sidaning don malarapan antuk ngaturang sembah pangastungkara\nPamiarsa Bali TV sane wangiang titiang\nRumasa Bagia pisan manah titiang , santukan wenten acara Dharma Wacana kadi asapuniki sane dados anggen genah ring sajeroning nelebang sastra –sastra agama mangda prasida sastra Agama punika dados titi pangancan,piranti ri sajeroning ngawiwekain napi sane pacang kapanggih ring kauripan puniki , pamekasipun majeng ring para Yowana ,sane kantun during pageh jeroning manah. Sakewanten, Madasar antuk kajugulan lan katunayan titiang, majanten sampun dharma wacana sane jagi katur akeh kakirangannyane , majalaran kadi asapuniki, mangda ledang idadane ngaksamayang. Inggih, Ring rahina becik puniki, lugrayang titiang ngaturang Dharma Wacana sane mamurdha SWADHARMANING DADOS SISYA SANE KINUCAP PUTRA SUPUTRA.\nPamiarsa Bali TV sareng sami sane kusumayang titiang\nManawita sareng sami sampun sahuninga manut sane kagatrayang ring radio , inggihan sane kasurat ring surat kabar, sapunika taler sane kacingak, kapiarsa ring televisi, alit-alit kalih para yowanane sering maparilaksana sane nenten becik , pitungkas ring rerama, nuracara, dados mayuda ngawetuang pikobet sane patut kabawosin.\nPunika mawinan titiang rumasa erang tur wirang ring manah , mautsaha matur waluyanipun jagra pawungu majeng ring idadane pamekasipun ring anom-anome mangda sampunang setata kabaos pinaka wiwilan biuta. Ngiring saking mangkin wetuang rasa jengah ring angga , ngupadi sane becik. Elingang kecap acara suci duene sane munggah ring Sarasamuccaya “ Matangnia deyaning wang , pengpengen ikang kayowanan panedenging awak, sadhanakena ri karjananing dharma, artha, jnyana” . Kapatutan panumadiane puniki, napi malih kantun maraga anoim, patut pisan kapigunayang ngulati dharma, madue tetujon sane pastika , miwah tan waneh malajahang raga.\nIdadane, pamekasipun ring anom-anome, pastika sampun uning ring kawentenan iraga puniki. Saking alit iraga sampun ngawitin malajah. Malajah ngraos , malajah mamargi, lan ngantos mangkin kantun taler iraga malajah sane nyandang kaplajahin. Malajah punika nenten je milih genah, nenten je milih galah miwah yusa. Sakadi baose saking dura Negara Life Long Education,Malajah saenun iraga maurip. Guna Widya lan ajah-ajahan agama sane kapikolihang punika anggen titi pamargi ngulati karahayuan lan tetujon ring kauripan puniki.\nMakasami punika janten pacang kasidan, yan prade seleg malajahang angga, kadi munggah ring niti sastra , taki-takining sewaka guna widya. Sakantune anom, patut mautsaha malajahin sastra , mangda madue pangweruh lan gegunan anggen gaginan. Manut baos turah mangkin, Masa Muda Adalah Masa Belajar. Puniki masuksma, para anom- anome mangda teleb ngulati kaweruhan apan urip masarira manusa luir patapan ambengane, ring sajeroning alit, wimuda kadi mangkin kabaos mengpeng tajep mangan ngidepang Widya Sastra . Yan sampun wayah wastu sida dados kereb,raab, maka pangayom pawangunan jagate.\nAnom-anome sami sane tresnasihin titiang\nRikanjekan jagat due kabaos awor tanpa wates, minabang titiang, swadharmaning dados sisya sampun sayan-sayan rered antuk parisolah sane nenten becik. Akeh panggihin ring margine, para yowanane mamunyah, sane kinucap mada ring bacakan Sad Ripu.Wenten sane nganggen narkoba, makawinan engsap ring padewekan. Gatra sane sering pisan kapiragiang inggih punika indik sisya istri sane mobot sadurung mawiwaha. Bilih –bilih wenten sane sampun ngembasang anak alit tatkala kantun masekolah.\nIriki sampun kateleban pangresep ajah- ajahan agama gumanti utama pisan anggen ngeret indria nawengin gegodane, mangda nenten kaliput olih pikayun-pikayun kadi katur iwawu. Pamekas pangunadika due sane kadasarin antuk wiweka patut anggen sepat siku-siku pamargi saha milah-milah , sane encen patut tulad lan sane encen patut kakutang.\nPara yowana sami, pamekas ipun ring para sisya , sapatutnyane seleg malajah ngruruh napi sane kawastanin kaweruhan. Mangda ritatkala wenten pitaken saking Bapak utawi Ibu Guru nenten wenten malih panyawis , “nak mula keto pak,nak mula keto bu”. Eling titiang ring babaos Aristoteles , yening basa baliang titiang kadi asapuniki , “ sayan akeh sane kauningin, sayan akeh taler sane nenten kauningin ”. Asapunika wiakti limbaknyane. Kaweruhan punika kadi segara tanpa tepi, nenten telas-telas antuk melajahin. Sakewanten pinunas titiang, sampunang iraga rumasa bangga , jumbuh ring padewekan wawu madue kabisan.Elingang pisan daging kasuksman pupuh ginadane sane sampun ketah : de ngaden awak bias , depang anake ngadanin, nu liu paplajahang. Punika patut anggen gegendingan serahina tur elingang taler patapan I punyan padi, sayan madaging sayan ipun nguntul. Napi malih benjang pungkur para yowanane sinalih tunggil dados pamucuk utawi pemimpin, mangda nenten sumbung rumasa paling tegeh , paling bisa, paling wikan, sampunang kadi asapunika.\nsekadi anake menek gunung,Yadiastun sampun neked ring puncak baduur, sakewanten ipun nenten sue meneng ring baduur, pastika pacang tedun utawi turun gunung mewali.kadi asapunika yening indayang titiang , jabatan punika nenten je kukuh, pastika kabenjangan pacang ical jabatane punika. Saking penjor titiang polih paplajahan , amunapi je tegeh penjore punika, nanging tetep muncuk penjore arep tuun. Ngiring mulat sarira,yadiastun dados pamimpin madue jabatan tinggi, mangda prasida ngasorang dewek lan setate nyingakin rakyat ring teben. Elingang Taler sakancan kaweruhan sane sampun kapolihang patut kadasarin antuk Sastra agama. Duaning , sastra agama punika pinaka suluh ritatkala iraga kapetengan jeroning urip.Patut pisan napi sane kabaosang olih albert Einstein, Ilmu tanpa Agama adalah buta, Agama tanpa ilmu adalah lumpuh.\nRiantukan punika , sane mangkin jemetang malajah, napi malih jagate mangkin sayan ngawayahang, patut serahina ngwacen buku- buku. Galahe sane wenten sampunang anggene maboya-boya, sampunang nonton TV kemanten. Nonton Nada- nada cinta napi wastane punika,utawi film ne Amira, putri yang ditukar sane banget kasenengin olih pare istrine sami. Ngiring margiang swadarmaning dados sisya satmaka piteket Ida Sang Kresna ring Sang Arjuna sane kasurat ring pustaka suci Bhagawadgita punika anggen sesuluh. Dagingnyane kadi asapuniki , “ Artha cet twam imam dharmyam, samgramam na karisyasi, tatah swadharmam kirtim ca, hittwa papam awapyasi”. Kasuksmannyane kadi asapuniki : Pamuput, yen I Dewa nenten ngalaksanayang ageman pinaka prajurit,kinucap nilar swadharma I Dewa pinaka Sang Ksatria, sinah kasengsaran sane pacang pangguhin I Dewa.\nIdadane pamiarsa Bali TV sinareng sami\nSane kaping ungkur iraga nenten dados lali ring sane kinucap Sang kasinanggeh Catur Guru pamekas Guru Rupaka lan Guru Pangajian. Kekawin Nitisastrane maosang, “ Tingkahing suta anuting bapa gawenia muang guna pindhanen “. Swadharmaning putra patut satinut ring pitutur rerama, lascarya ngayahin, gegunaN Irerama sane becik patut pikolihang saha lanturang, satmaka anggen naur utang ring anak lingsir. Munggah Ring pustaka Slokantara , yan ing wengi Sang Hyang Candra sira pinaka dammar,yan ring rahina Sang Hyang Rawi pinaka dammar, yan ing triloka Sang Hyang Dharma pinaka Damar, kunang yan ing kula , ikang anak suputra punika damar, ling ning aji. Suluh ring kulawarga punika wantah putra suputra sane mrasidayang ngawetuang bagia majeng ring I rerama.\nRaris ring guru pangajian,wantah guru ring sekolah. Yasa kertindane wiakti ageng kalih mautama pisan , satmaka ngicenin panyupatan, saking iraga kantun buta dados ngedat uning ring tatwa pangweruhan makadi sastra agama , tata titi tingkahing awak , ngicenin guna widia lan guna kria, ilmu pengetahuan lan keterampilan. Kasurat ring pustaka Manawa dharmasastra, Guru Susrusa ya twewam Brahma lokam samasnute”. Yan sampun teleb bhaktine ring guru, saha ngelaksanayang sapituduhnyane, benjangan manggihin swargan.\nIdadane sareng sami sane wangiang titiang\nMaka pamuput atur, yening cutetang titian maka pupulang Dharma wacana iwawu inggih punika :\nKapertama : Swadharmaning dados sisya wantah seleg tur teleb ngulik sastra ring sajeroning mapaguruan.\nKaping kalih : Sasananing dados sisya sane kinucap putra suputra patut ngambekang guru susrusa saha nenten dados alpaka ring kasinanggeh Catur Guru.\nInggih Pamiarsa Bali TV sami\nWantah asapuniki Dharma Wacana sane prasida katur. Manawita wenten atur titiang sane nenten manut ring kayun , mangda ledang Idadane ngampurayang. Tan Hana Wang swasta ayu Tinulus. Tak ada gading yang tak retak. Tan wenten manusa sane paripurna. No body is perfect. Lets do something for the best future to Bali .\nPuputang titiang antuk ngaturang parama santhi\nPosted by alitjoule at 3:12 AM


alit joule: Pidarta Basa Bali\nBUKU PINAKA GUDANG ILMU\nIda dane sinamian sane dahat kusumayang tityang.\nPinaka purwakaning atur, pinih ajeng tityang ngaturang pangastungkara,\nPara pamiarsa, pamilet saha para sisya sane tresnasihin tityang.\nRing galahe sane becik puniki tityang pacang ngaturang pidarta basa bali sane mamurdha BUKU PINAKA GUDANG ILMU\nIda dane sane wangiang tityang.\nManawita sareng sami sampun pada pawikan, kaweruhan punika wantah kainggilang pisan ring sajeroning kahuripan, prade iraga mula sujati seleg tur teleb ngulik sastra majalaran antuk ngwacen pustaka utawi buku-buku, pastika pacang dados pawikan tur wicaksana, selanturnyane madasar kawikanan prasida pacang ngolah daging jagat pinaka piranti ngeruruh pangupajiwa, bilih-bilih palemahan ring jagat Indonesia akeh madaging sumber daya alam sane patut ketitenin ring para jana sane sujana tur pradnyan, inggian sida nyujur tatujon panegara due inggih punika Masyarakat Adil lan Makmur madasar Pancasila lan Undang-Undang Dasar Siu Sangangatus Setiman. Kaweruhan punika waluyaning titi pangancan nuntun iraga nyujur tetujon hidup, nincapang derajat bangsa, asapunika taler pangeweruh daging-daging sastra punika wantah pinaka suluh jagat tigane sane masunaran dumilah. Sakadi sane kasurat ring Kekawin Niti Sastra pasalin pat palet siki petekan kaping tiga inggih punika: Widya sastra sudharma dhipa nikanang tri bhuwana sumene prabha swara.\nSinalih tunggil prawerti sakala sane patut kamargiang ngaruruh kaweruhane punika wantah antuk seleg ngawacen buku-buku sane sampun katah pisan sorohanipun. Buku waluya segara sane dalem lan katah pisan dagingnyane. Sang wicaksana maosang buku tan bina sekadi guru sane sida nuntun lan nangiang sang sane durung matangi. Buku taler wantah pinaka panrestian sekala anggan Ida Sang Hyang Aji Saraswati. Duaning Ida Sang Hyang Saraswati kinucap maparagayan Hyang-Hyang Ning Pangaweruh. Indike puniki nyumekenang pisan tur nyantenang kawigunan buku punika wantah utama pisan maka sarana mikolihang pangaweruh kaanggen bekel ring sajeroning kahuripan. Sakemaon ngarereh kaweruhan ring buku patut kadasarin antuk manah sujati tur seleg lan jemet mautsaha.\nIda dane sinamian sane mustikayang tityang,\nMinab ta ida dane sampun uning ring parindikanne sane dumun, ritatkala iraga kantun kajajah, sane ngawinang para janane ring jagat Indonesia sengsara duaning nenten kaicen galah ngentap sane kabaos sekolah. Wantah madasar antuk manah lascarya lan rasa jengah tan sinipi para pejuang lan cendikiawan Nusantara sane sutindih ring panegara sida raris ngawetuang sekaa-sekaa utawi perkumpulan-perkumpulan sane kemanggalain antuk sang sujana, sinalih tunggilnyane sane kepimpin olih Ki Hajar Dewantara. Majalaran system Amongnyane prasida ngirik para jana ring Indonesia pacang nincapang kaweruhan sane matetujon wantah nunggil sida lepas sakeng I Penjajah. Antuk kertin dane ring sajeroning pendidikan raris pawetuan dane Ki Hajar Dewantara sabilang amasa, nyabran tanggal kalih mei kapekelingin pinaka HARDIKNAS ( Hari Pendidikan Nasional)\nPara pamiarsa pamekas para yowana sane banget tresnasihin tityang.\nDuaning kadi asapunika prawerti para leluhur iraga sane rihin turmaning sampun micayang warisan ring iraga sane marupa panegara mahardika. Sampun sapatutnyane,iraga pinaka pewaris jagat sane ketah kabaos generasi penerus bangsa, patut madue rasa jengah. Ngiring dagingin kamahardikan puniki antuk pidabdab lan parilaksana sane becik tur ngardi kelanduhan lan kerahajengan jagat. Indayang pikayunin, indayang pikayunin sareng sami ? yening nenten iraga sane pacang mecikang jagate, sapasira malih, budi jatma dura nagara ? doh para ipun pacang madue pikayun mamahayu jagat, meh-mehan pacang morotin paiketan lan pakilitan sane sampun becik puniki. Punika te mahawinan ring galahe sane becik puniki banget tityang mapinunas, utamannyane ring para yowana mangda jati-jati, mangda jati-jati madue pikayun, bebaos lan parilaksana sane becik tur rahayu saha jemet tur seleg melajahang padewekan, mangdane sida nagingin lan ngalanturang wewangunan panegara druwene kapungkur wekas. Ngawit mangkin ngiring dagingin galahe antuk setata jemet ngwacen buku-buku lan sapanunggilannyane. Mangda ten wenten galah sane makutang precuma duaning ten wenten sane kakaryanin. Pamargi punika maka sinalih tunggil piranti anggen ngedohin parisolah sane tan mawiguna turmaning ngawinang padewekan rusak minakadi : memadon, memotoh, mamadat utawi kecanduan narkoba, mamaling miwah sane siosan. Duaning makasami parisolah punika lempas ring Hukum tur kalarang olih agama makasami sane wenten ring jagat Indonesia.\nI manusa ring jagate pamekas sane madue agem-ageman minakadi tatwa agama, ring sajeroning maprawerti pastika setata nganutin ring daging-daging tatwa agama sane kasurat ring pustaka-pustaka suci agama. Ring pustaka suci agama Hindu wenten sinalih tunggil sane ngawedarang indik bacakan Catur Asrama, irika wenten kasengguh indik Brahmacari asrama. Pidabdab ring Brahmacari asrama puniki dahat mabuat pisan kalaksanayang saantukan pinaka pamikukuh kahuripane rikala pacang nyujur tatujone sane siosan sakadi ngaruruh artha lan kama tur pamuput sida ngulati kalepasan “ Suka Tan Pawali Dukha “ utawi “ Moksa”\nIndik papalihan Catur Asrama utamannyane nitenin aguron-guron taler kategesang ring Kakawin Nitisastra Pasalin lima palet kaping siki sakadi ring sor :\nSmara wisaya ruang puluhing ayusya\nTengahing tuwuh san wacana gegenta\nPatilaring atmeng tanu paguroken\nSwadharmaning sang dados sisya patut mautsaha ngulati gagunan miwah kaweruhan.\nYening sampun mayusa duang dasa warsa ,wawu kapatut muponin wisayan smara.\nYening sampun nengah tuwuh, bebawose sane patut gemetang .\nIndik patilar atmane sakeng angga ,punika patut palajahin.\nPara pamiarsa sane mustikayang tityang,\nRing sajeroning ngaruruh ketatwaning agama sane pacang kaanggen sesuluh ring kauripan, pastika pacang ngawacen pustaka-pustaka suci agama sekadi sane aturang titiang iwawu. Punika mawinan kawigunan ngawacen kitab lan buku-buku dahat ageng pisan kawigunannyane. Turmaning kitab lan buku punika nenten pisan naenin mogbog utawi linyok duaning napi sane kasurat wantah sida kanggen bukti.\nSelanturnyane ring galahe sane becik puniki lugrayang tityang ngaturang pawungu amatra indik kawigunan buku sane pinaka gudang ilmu wantah dahat ageng pisan kawigunannyane ring para jana rikanjekan pacang maprawerti nabdabin jagat tur nincapang guna widya utawi kautaman kaweruhan..\nKapertama : Buku wantah pinaka sarana utama nincapang Guna widya punika, i raga patut seleg tur jemet ngawacen buku-buku utawi pustaka sane pacang sida nincapang kaweruhan iragane mangda dados jatma sane mawiguna., duaning mawit kautaman kaweruhan prasida nincapang harkat lan martabat bangsa salanturnyane pacang sida nyujur kasukertan jagat sane kabaos santha jagadhita\nKaping kalih : Majalaran antuk seleg lan jemet ngawacen buku-buku mawastu sida ngangge wiweka utawi pangunadika due nangkepin aab jagat kadi mangkin sane ketah kabaos era kesejagatan. irika patut anggen pangunadikane mangda sida nyaringin tur milah-milah sane encen patut tulad lan sane encen patut kakutang.\nBoyo ja i raga nenten dados awor ring modernisasi kadi mangkin, Sakemawon pakeling titiang sampunang i raga bas kadalon tur anyud ring pengaruh budaya dura negara.\nKaping tiga : Pinunas tityang ring ida dane sinamian, sampunang pisan merasa emed melajahang angga antuk ngawacen buku duaning kaweruhanne nenten pacang telas-telas karuruh, sampunang pisan merasa jumbuh tur bangga ring padewekan wawu uning akidik. Turah mangkin Ilmu pengetahuan lan teknologi pemarginnyane dahat gencang pisan, iraga patut sida ngimbangin antuk setata ngarereh orti-orti utawi informasi-informasi..\nInggih Para Pamiarsa sane kusumayang titiang ,\nDuaning titiang kabanda antuk galah rauh iriki dumun pidarta sane prasida katur, mogi-mogi wenten pikenohnyane, tur prade wenten nenten manut ring arsa, mangda ledang ngampurayang.\nPosted by alitjoule at 2:45 AM


1 Raja-raja 20 (BALI)\n1Ida Sang Prabu Benhadad, ratune ring Siria, munduhang sakancan wadua balan idane, kasarengin antuk parapamrentah sane lianan, sareng tigang dasa kalih akehipun, sami pada sregep nunggang kuda miwah kretannyane suang-suang. Ida raris mangseh ngurung tur ngebug kota Samariane.\n2Ida ngutus duta ngranjing ka kota, nangkil ring Ida Sang Prabu Akab ratun Israele, saha kadulurin atur sapuniki: “Ida Sang Prabu Benhadad ngarsayang,\n3mangda iratu ngaturang ring ida, perak miwah mas iratune, paraistrin iratune miwah oka-okan iratune sane pinih siteng-siteng.”\n4Ida Sang Prabu Akab raris masaur, sapuniki: “Aturang ring gustin tiange, Ida Sang Prabu Benhadad, mungguing tiang sairing ring pakarsan idane. Tiang miwah saananing paderbean tiange punika dados padruen idane.”\n5Wusan punika, dutane punika malih tangkil ring Ida Sang Prabu Akab saha nguningayang pakarsan Ida Sang Prabu Benhadad sane lianan, sapuniki: “Tiang sampun ngutus dutan tiange nguningayang ring idewa, mangda idewa nyerahang perak miwah mas idewane, paraistri miwah oka-okan idewane.\n6Sane mangkin tiang jaga ngutus paraprakanggen tiange buat ngrampas purin idewane miwah umah paraprakanggen idewane, tur ipun jaga ngambil saananing barang-barang sane maji. Ipun jaga rauh mriki ring rahinane benjang, sawatara kali mangkin.”\n7Ida Sang Prabu Akab raris ngesengin paraprakanggen idane sami, sarwi ngandika sapuniki: “Paman ningalin mungguing anake ene makeneh nguugang iraga. Ia ngutus utusan buat nekain tiang mai, nagih kurenan muah pianak-pianak tiange, perak muah mas tiange. Unduke ento suba adungin tiang.”\n8Parapamimpin miwah rakyate raris matur asapuniki: “Sampunangja ipun linguanga, sampunangja iratu nyerah.”\n9Duaning punika Ida Sang Prabu Akab raris masaur ring utusan Ida Sang Prabu Benhadad, sapuniki: “Uningayang ring gustin tiange Ida Sang Prabu Benhadad mungguing tiang sairing ring pakarsan idane sane kaping pisan, nanging tiang nenten mrasidayang ngiringang pakarsan idane sane kaping kalih.” Utusane punika raris mapamit, tur sasampune punika ipun malih mawali,\n10saha ngaturang pangandikan Ida Sang Prabu Benhadad sane lianan, sapuniki: “Tiang jaga ngajak wadua bala sategepipun buat nguugang kotan idewane puniki, tur jaga ngaba uug-uugannyane ring limanipune suang-suang. Yening tiang nenten nglaksanayang indike puniki, dumadak mangda widine nyisipang tiang ngantos padem!”\n11Ida Sang Prabu Akab raris masaur sapuniki: “Uningayang ring Ida Sang Prabu Benhadad, mungguing prajurit sane sujati biasanipun nyumbungang dewek rikalaning yudane sampun puput, nanging boya sadurung yudane ngawitin.”\n12Ida Sang Prabu Benhadad nrima pasaur Sang Prabu Akabe punika, risedek ida miwah parakantin idane, inggih punika pamrentah sane lianan, pada mainum-inuman ring kemahnyane. Ida raris mrentahang wadua balan idane mangda sregep jaga ngebug kotane punika. Irika ipun sareng sami raris pada mangseh makarya gelar.\n13Daweg punika raris wenten satunggiling nabi nangkil ring Ida Sang Prabu Akab, tur matur sapuniki: “Ida Sang Hyang Widi Wasa masabda sapuniki: ‘Edaja takut teken wadua balane ane liu ento! Ulun lakar mapaica kamenangan teken kita marep teken wadua balane ento di dinane jani, tur kita lakar nawang mungguing Ulun ene Ida Sang Hyang Widi Wasa.’”\n14Ida Sang Prabu Akab raris matur pitaken sapuniki: “Sapasirake sane jaga mucukin yudane punika?” Nabine punika masaur sapuniki: “Ida Sang Hyang Widi Wasa ngandikayang, mungguing prajurite sane truna-truna, sane kapimpin antuk parabupatine ring daerah-daerah jaga nglaksanayang indike punika.” Ida sang prabu malih matur pitaken sapuniki: “Sapasirake sane jaga mimpin induk pasukane punika?” Nabine punika masaur, sapuniki: “IRatu sane mimpin.”\n15Irika Ida Sang Prabu Akab raris ngesengin prajurite sane truna-truna, sane kapimpin antuk komandan-komandan daerahe, wenten 232 akehipun. Sasampune punika Ida raris ngesengin wadua balan Israele makasami, wenten pitung tali akehipun.\n16Yudane ngawitin rikala tengai tepet, risedek Ida Sang Prabu Benhadad miwah parakantin idane sane sareng 32 punika pada mainum-inuman ring kemahnyane.\n17Paraprajurite sane truna-truna mangseh dumunan. Panyelidik sane kutus antuk Ida Sang Prabu Benhadad, rauh nguningayang ring ida, mungguing wenten pasukan prajurit rauh medal saking Samaria.\n18Ida raris mapaica prentah, sapuniki: “Jukja ia idup-idup, yadian tekannyane ento makeneh masiat, wiadin nagih madame.”\n19Paraprajurite truna-truna mucukin yudane, kairing antuk wadua balan Israele.\n20Tur asing-asing prajurite punika ngamademang meseh sane arepin ipun. Wong Siriane sami jerih kapilayu, kuber antuk wong Israele, nanging Ida Sang Prabu Benhadad polih luput malaib nunggang kuda, kairing antuk makudang-kudang prajurit sane nunggang kuda.\n21Ida Sang Prabu Akab raris ngranjing ka payudan, ngrampas kuda miwah kretane sami, tur ngawinang wong Siriane nandang kaon sane kalintang ageng.\n22Sasampune punika, nabine punika raris nangkil ring Ida Sang Prabu Akab, sarwi matur sapuniki: “Rarisangja iratu mawali, tur dabdabangja malih wadua bala druene. Becikang makarya rencana, santukan ratun wong Siriane malih jaga magegebug ring taun sane pacang rauh.”\n23Paraprakanggen Ida Sang Prabu Benhadad matur ring ida sapuniki: “Widin wong Israele punika, widin gunung, punika awinannya wong Israele mrasidayang ngaonang iraga. Nanging iraga sinah jaga mrasidayang ngaonang ipun yening iraga nglawan ipun mayuda ring tanahe dangsah.\n24Sane mangkin, gentosinja pararatune sane tigang dasa kalih punika, antuk senapati.\n25Sasampune punika punduhangja malih wadua bala sane akehipun asah ring sane sampun kaon punika, kadi asapunika taler akeh kuda miwah kretane mangda asah ring sane dumun. Iraga jaga nglawan wong Israele mayuda ring tanahe dangsah, tur sane mangkin janten iraga mrasidayang ngaonang ipun.” Ida Sang Prabu Benhadad saadung ring aturipune punika, tumuli kalaksanayang kadi asapunika.\n26Ring masan endange, sasampun taune punika, ida raris munduhang wadua balan idane, tumuli mamargi ka kota Apek misadia jaga ngebug wong Israele.\n27Wong Israele taler pada mapunduh tur sregep antuk sanjata. Ipun raris medal ka payudan, kadadosang kalih pasukan buat ngarepin wong Siriane punika. Wong Israel pakantenanipun waluya sakadi gompyokan kambinge kalih gompyokan yen bandingan ring wong Siriane, sane bek maliah nglikub jagate punika.\n28Wenten satunggiling nabi rauh tangkil ring Ida Sang Prabu Akab, sarwi matur sapuniki: “Sapuniki pangandikan Ida Sang Hyang Widi Wasa, sawireh wong Siriane ento ngorahang Ulun ene Widin gunung, tur tusing Widin tanahe dangsah, ane jani Ulun lakar mapaica kamenangan teken kita nglawan wadua balannyane ane liu ento, apanga kita muah rakyat kitane nawang mungguing Ulun ene Ida Sang Hyang Widi Wasa.”\n29Pitung rahina suenipun wong Siria miwah wong Israele pada majadeng ring kemahipun suang-suang, sane genahnyane marep-arepan. Ring rahinane sane kaping pitu ipun pada ngawitin mayuda, tur wong Israele polih ngamademang wong Siria satus tali akehipun.\n30Meseh-meseh sane kantun urip, sami pada ajerih kapilayu ngranjing ka kota Apek, tur tembok kotane rubuh nepen ipun sareng pitulikur tali diri. Sang Prabu Benhadad taler nyingidang raga ngranjing ka kota, tur ida masingidan ring kamar sane ring ungkur, ring satunggaling umahe irika.\n31Paraprakanggen idane raris rauh nangkilin ida, sarwi matur sapuniki: “Titiang sampun miragi mungguing pararatun Israele punika anak sane maraga sih kapiolasan. Lugrainja titiang nangkil ring ratun wong Israele punika saha ngrangsuk pangangge kaduhkitan tur nyeet baong titiange antuk tali, menawita ida ledang nglugrain iratu kantun nyeneng.”\n32Duaning punika ipun raris pada ngrangsuk pangangge kaduhkitan, kabedbedang ring bangkiangnyane tur nyeet baongipune antuk tali, tumuli tangkil ring Ida Sang Prabu Akab, sarwi matur sapuniki: “Benhadad parekan palungguh iratune nunas urip ring palungguh iratu.” Ida Sang Prabu Akab raris masaur sapuniki: “Apake ida enu nyeneng? Bagia ida! Ida ento satmaka nyaman gelahe!”\n33Paraprakanggen Sang Prabu Benhadade punika mula ngati-ati semita sane becik. Ritatkala Ida Sang Prabu Akab ngandikayang ida ento satmaka nyaman gelahe, ipun digelis ngagem pangandikane punika, sarwi matur sapuniki: “Sakadi wacanan palungguh iratune punika. Ida Sang Prabu Benhadad punika mula wantah semeton palungguh iratu.” Ida Sang Prabu Akab raris mrentahang ipun sapuniki: “Iringja ida mai.” Riwau Ida Sang Prabu Benhadad rauh, Ida Sang Prabu Akab raris ngaturin ida sareng-sareng munggah ring kretane.\n34Sang Prabu Benhadad tumuli matur ring ida sapuniki: “Titiang jaga ngwaliang malih ring idewa, kota-kota sane pecak kambil antuk ajin titiange saking ajin idewane, samalihipun idewa dados taler makarya pasar ring kota Damsik, sakadi sane pecak kamargiang antuk ajin titiange ring kota Samaria.” Ida Sang Prabu Akab raris masaur, sapuniki: “Manut sakadi prajanjiane punika idewa jaga bebasang titiang.” Irika Ida Sang Prabu Akab raris makarya prajanjian ring Sang Prabu Benhadad, tur sasampune punika Ida Sang Prabu Benhadad raris katurin kesah saking irika.\n35Satinut ring pangandikan Ida Sang Hyang Widi Wasa, raris wenten nabi adiri saking pantaran rombongan paranabine, ngandikayang timpalnyane mangda nigtig dane. Nanging timpalnyane punika nenten kayun.\n36Duaning punika nabine punika raris mabaos ring timpalnyane punika sapuniki: “Santukan semeton nenten satinut ring sapatitah Ida Sang Hyang Widi Wasa, rikalaning semeton nilarin tiang, semeton jaga seda sarap singa.” Riwau timpalnyane kesah saking irika, raris wenten singa nguber tur nyarap dane kantos seda.\n37Sasampune punika, nabine iwau raris ngrereh anak lianan, sarwi mabaos sapuniki: “Tigtigja tiang!” Anake punika raris nigtig dane banget pisan, kantos dane matatu.\n38Nabine punika raris medbed prarain danene antuk kain buat nyaruang ragan danene, tumuli dane ngadeg ring sisin margine, nyantosang sang prabun Israele jaga nglintang irika.\n39Rikala Ida Sang Prabu Akab nglintang irika, nabine punika raris nyerit tur matur ring ida, sapuniki: “Duh ratu sang prabu, risedek titiang mayuda ring payudan, raris wenten prajurit adiri ngajak meseh sane dados tawanan, tur mapajar ring titiang sapuniki: ‘Jagaja tawanane ene, yen leb angkihan caine lakar dadi silurnyane. Yen tusing keto, cai patut masilihin aji pipis perak telung tali keteng.’\n40Nanging titiang repot pisan nglaksanayang makudang-kudang paindikan sane lianan tur tawanane punika raris leb.” Ida sang prabu raris masaur sapuniki: “Cai padidi ane suba nyritayang ukuman caine, tur cai patut ngemasin ukumane ento.”\n41Nabine punika raris ngembus pamedbed prarain danene, tur digelis dane kelingan antuk ida sang prabu, mungguing dane punika salah tunggal saking nabine punika.\n42Sasampune punika, nabine punika raris matur ring ida sang prabu, sapuniki: “Sabdan Ida Sang Hyang Widi Wasa sapuniki: ‘Sawireh kita maang jlemane ane tunden Ulun ngamatiang ento luput malaib, kita patut ngemasin unduke ento aji angkihan kitane, tur wadua balan kitane lakar kasirnayang sawireh kita maang wadua balan musuhe ento malaib.’”\n43Ida sang prabu raris mamargi mantuk ka Samaria, kadulurin antuk rasa osek tur sungkan ring pakayunan.